text:
Abaturage bo mu Karere ka Nyamasheke, mu Murenge wa Kagano, mu Kagari ka Rwesero mu Mudugudu wa Kamasera bavuga ko bagwiriwe n’amahano yo kubona abavukanyi babana nk’umugabo n’umugore, ndetse bakomeje kubyarana.
Abo ni Murekatete Anne Marie utwite inda ya kabiri ya Ntahondereye Jacques (uzwi cyane ku izina rya Rwaruhunda) babana nk’umugabo n’umugore banavukana nka mushiki na musaza, nk’uko byemezwa n’abahatuye.
Izubarirashe.rw twasuye uyu muryango dusanga koko uyu mugore akuriwe, ku buryo asa n’uri hafi yo kubyara.
Mukandori Mariya Odeta umwe mu bagize umuryango w’umugabo yabwiye Izubarirashe.rw ko muri aka gace batuyemo bose bumijwe n’uko uyu mugabo yiyemeje kwibanira na mushiki we, bakaba bakomeje kubyarana.
Yagize ati “Ntahondereye ni umunutu utunze mushiki we bavukana. Ubundi yazanye umugore; yarasabye arashyingirwa ariko nyuma yo gushyingirwa ntitwigeze tubona babana n’uwo mukobwa. Uwo mugore ntiyigeze ahamara n’amezi atatu yahise agenda, tugiye kubona tubona asigaranye na mushiki we. Dushiduka twumva Rwaruhunda ko yabyaranye na mushiki we, ariko n’ubundi babanaga, ni we wari nk’umugore we. Nyuma yarabyemeye avuga ko bikundaniye, na nyirasenge we yapfuye abizi, n’uriya mukobwa muto (uwo babana) yari abizi mbega nta muntu utabizi ndetse atwite n’indi nda ya kabiri.”
Yungamo ati “Ubwo se urumva atari amahano? Uriya mukobwa babyaranye abizi ndetse n’ubu amutwitiye indi nda ya kabiri icyo kintu natwe twacyibajijeho biratuyobera, kumva yongera kubyarana na mushiki we, ni amahano. Ni abana nyine bibanira nta kundi twabigenza.”
Uwitwa Ruganintwari Damien, w’imyaka 49, umwe mu baturanyi ba bugufi ba Rwaruhunda yabwiye Izubarirashe.rw ko uretse kuba ari amahano binateje agahinda.
Yagize ati “Mba numva ari ibintu biteye isoni kumva umuntu abana n’umuntu bakabyarana ari abavandimwe basangiye se na nyina ni ikintu giteye agahinda cyane. Abantu benshi tubifata nk’amahano yatugwiririye hano, kandi biteye agahinda.”
Uyu Ruganintwari asobanura ko yakuranye n’aba baturanyi be, azi neza amateka yo kubana kwabo.
Yagize ati “Ni abaturanyi twarareranywe, yewe ni abantu mbese tuziranye. Urabona turaturanye, batuye mu metero ijana z’iwacu ; iwacu ni hano, iwabo ni hariya nta metero ijana zirimo turaziranye rero.”
Ndushabahizi Yohani Bosco, umuyobozi w’umudugudu Kamaseri uyu Rwaruhunda atuyemo we yabwiye Iki Kinyamakuru ko ibi bintu nawe abizi, ahubwo ko uyu mugabo amaze gutera inda bashiki be babiri.
Yagize ati “Nibyo koko hari umuryango uhari w’abana basigaye ari impfubyi bakaba barabanaga mu nzu. Twaje kubafasha kububakira kuko nta cumbi bari bafite. Tumaze kububakira babanyemo, barakura nuko umukuru muri bo ari we Ntahondereye Jacques, ari we wari ukuriye umuryango, aza kugera igihe akenera gushaka. Yashatse umugore ariko uwo mugore aza kutumvikana n’uwo mushiki we babanaga mu nzu. Umugore byaje kumuviramo ko bamwirukana asubira gutura iwabo i Karambi. Uwo mushiki we rero bashakanye uwo mugore amaze kugenda.”
Yongeraho ati “Nyuma twaje gutungurwa no kubona atwite, arabyara. Twe twibwiraga ko ari uwo yaforoze hanze ntitwari tuzi ko ari uwa musaza we, ariko nyuma twaje kumenya ko yamugize umugore. Bakomeje kubana kugeza ubwo nabo ubwabo bakabyemeye ko babana akaba ari nawe banabyaranye. Uwo muto nawe babanaga wundi yakomeje kwitemberera yigira iyo za Kigali nyuma aragaruka, agarutse tuza kubona nawe atwite. Mu kugaruka kwe yaje gushwana na mukuru we nuko uwo mukuru we musaza we aramwirukana kandi ari we twari tuzi ko ari we yagize umugore.”
Uyu muyobozi avuga ko Rwaruhunda nyuma yo kwirukana umukuru yatangiye kubana n’umuto amusimbuza umukuru.
Izubarirashe.rw ryageze muri uru rugo, ariko Rwaruhunda ntiyifuza kugira icyo avuga.
Umugore we Murekatete we yemeye kuvuga ariko yanga ko hagira umufata amajwi. Mu byo yavuze, we yasobanuye ko abantu batazi neza amateka yabo, ko batagombye kubivangira mu buzima.


c: text/html

text:
Kirehe-Bahawe Telfone mu rwego rwo kujya batanga raporo z’ibiza buri munsi
Mu rwego rwo kumenya Ibiza aho byabaye no kubyirinda Minisiteri ishinzwe kurwanya ibiza no gushyura impunzi (MIDIMAR)kuri uyu wa 14/05/2012 yahaye telephone abayobozi bashinzwe imibereho myiza mu mirenge yosse igize More...
MIDIMAR yasobanuriye abaturage ba Kirehe ibiza n uko wabyirinda
Abakozi bo muri minisiteri y’ibiza no gucyura impunzi (MIDIMAR) basobanuriye abayobozi batandukanye bo mu karere ka Kirehe uburyo bw’imikorere ya minisiteri y’ibiza no gucyura impunzi, icyo More...

robotstxt: allowed

filter: keep


text:
Par:Suzana Mwamini
Suzana MWAMINI, Umuyobozi w’Ikipe Ishema ya Melbourne
Ishema ni iryacu i Melbourne .
Nitwa Suzana MWAMINI, ndubatse nkaba umubyeyi w’abana batanu, ntuye mu gihugu cya Australiya. Mfashe icyemezo cyo kujya ahagaragara ngira ngo mvugire na bagenzi banjye tureba mu cyerekezo kimwe.
Twakomeje gukurikirana ibitekerezo byiza by’abashinze Ishyaka Ishema ry’u Rwanda. Ntitwahwemye kugenzura gahunda bageza kuri rubanda n’ukwitanga kwakomeje kubaranga. Mu cyumweru gishize twagize amahirwe yo gusurwa na Padiri Thomas Nahimana, Umuyobozi w’Ishyaka Ishema akaba n’umukandida Kongere y’ishyaka yatoranyije ngo azarihagararire mu matora y’umukuru w’igihugu azaba mu mwaka w’2017.
Twaganiriye nawe, tumubaza ibibazo byose twari dufite ndetse tubona n’umwanya wo kumugezaho ibitekerezo byacu n’ibyifuzo byacu. Twashimye uko we na mugenzi we Ernest Senga baduhaye ibisobanuro twabasabaga n’uko bakiriye neza ubushake bwacu bwo gutinyuka maze natwe tukaba Abataripfana nyabo bashishikajwe no gutanga umuganda mu mpinduka nziza izageza igihugu cyacu ku buyobozi bukorera inyungu za rubanda rugufi .
Kimwe n’abandi banyarwanda benshi, turambiwe ubutegetsi bw’Agatsiko kigaruriye ibyiza byose by’igihugu , abaturage bakaba bakomeje gusuzugurwa, kuvangurwa, gufungirwa akamama, kwamburwa ibyabo no kuraswa ku manywa y’ihangu !
Twebwe Abanyarwanda batuye mu mujyi wa Melbourne ho muri Australia twafashe icyemezo cyo gutangiza Ikipe Ishema kugira ngo idufashe kuva mu bwoba , mu bwigunge no mu burangare bityo tugire icyo natwe dukora kiri mu bushobozi bwacu kugirango impinduka ishoboke mu gihugu cyacu kandi ku buryo bwihuse.
Turasanga kandi kimwe mu bituma politiki ya opozisiyo nyarwanda yarakomeje guhura n’inzitizi nyinshi ari uko abari n’abategarugori batitabiriye cyane gukora politiki kubera ahari ko politiki babonye ishingiye ku kinyoma, ku gusahura umutungo w’igihugu no kwica abaturage yabakuye umutima cyangwa se kubera ko bakomeje guheezwa. Turashishikariza abari n’abategarugori ko igihe kigeze ngo nabo bahagurukane ishema maze barengere igihugu cyabo uko bishoboka kose.
Mu izina ry’Ikipe Ishema mbereye umuyobozi, nsezeranyije Abanyarwanda batuye Melbourne ko twiteguye kubafasha mu gutsinda iterabwoba, kwihugura mu bya politiki, kubagezaho amakuru anyuranye no kubahuza hagamijwe kungurana ibitekerezo ku cyagarura amahoro mu gihugu cy’u Rwanda.
Kuko bamwe muri twe banyuze mu nzira ndende z’amashyamba ya Kongo, ntidushobora kwibagirwa abavandimwe bacu twasizeyo bakihahurira n’ingorane nyinshi kugeza n’uyu munsi . Turifuza ko hakorwa ibishoboka byose nabo bagafashwa, intambara zenda kongera kubarimbura zigakurwaho ahubwo twese tukazabona amahirwe yo kongera guhurira mu gihugu cyacu, tugafatanya kucyubaka ntawe uhejwe, kandi ntihazagire igice cy’abanyarwanda cyongera kwiyemera ko gifite uburengenzira ku byiza by’u Rwanda kurusha abandi.Turasaba Abanyarwanda benshi ko bashyigikira gahunda z’Ishyaka Ishema kuko dusanga zisobanutse kandi zishobora kuzahura igihugu cyacu.
Mu matora y’umukuru w’igihugu yegereje(2017) , turifuza ko Umukandida w’Ishyaka ryacu mwazamuhundagazaho amajwi bityo abishuka ko aribo bonyine bavukanye imbuto bakamenyeraho neza ko “Ubutegetsi bwose buturuka kuri rubanda , ikaba ariyo yihitiramo abayobozi bayinyuze biciye mu matora adafifitse”.
Harakabaho u Rwanda rw’a twese,
Harakaramba Ishyaka Ishema ry’u Rwanda,
Mwese muhorane ishema
SUZANA MWAMINI,
Umuyobozi w’Ikipe ISHEMA ya MELBOURNE.
Telephon no : +61 470 507 749


text:
17/12/2017, Yanditswe na Ndayisaba TDM
Mu myaka makumyabiri n’itatu FPR-Inkotanyi imaze iyobora u Rwanda, umunyarwanda aho ari hose yayibukira ku kwamburwa ubwinyagamburiro mu bitekerezo, ubwisanzure mu gihugu cye, mu bihugu duturanye no mu mahanga ya kure. Umwanditsi w’iyi nkuru aragaruka ku uburyo indangagaciro z’ubupfura, ubuntu n’ubumuntu, gushyira hamwe no gufashanya bya kivandimwe zagiye zikendera mu banyarwanda, kugeza aho ubu buri wese agenda arushaho kuba “NYAMWIGENDAHO”. Ahereye ku mateka yaranze politiki nyarwanda kuva cyane cyane mu gihe cya »Repubulika », aragaragaza uburyo leta zagiye zisimburana mu kwanganisha no kuryanisha abana b’u Rwanda; ariko kuburyo bw’ubwihariko akerekana ko ubwo FPR-Inkotanyi yatezaga intambara m’uw’1990, arinako yaje inarushaho guteza umwiryane mu bantu. Arerekana kandi ko aho FPR-Inkotanyi imariye gufata ubutegetsi k’uruhembe rw’umuheto, yihutiye gusimbuza “UBUTABERA” (yifashishaga nk’intwaro yo kugera ku butegetsi vuba na bwangu) “UBUTAREBA”. Umwanditsi arerekana kandi uko umuco w’abanyarwanda w’ubupfura, FPR-Inkotanyi yawusimbuje “MPEMUKE NDAMUKE”; aho agira ati: « Ku bwa FPR, urusha abandi “gutekinika” (KUBESHYA) cyangwa “igipindi” (GUCABIRANYA), uwo niwe uhabwa intebe; niwe wimikwa, ninawe uhabwa imyanya yo guhagararira abandi».
Bavandimwe banyarwanda,
Basomyi b’iyi nkuru,
Iyo umuntu yigereje umunyarwanda n’u Rwanda mu mwaka wa 2017, abona ko nta rwinyagamburiro.
Mu Rwanda kirazira kuvuga uko ubona ibintu, guhinga umurima wawe mo imbuto ushaka, kuragira inka cyangwa kuzirika ihene yawe mu isambu yawe warazwe na so cyangwa sogokuru(za), gucuruza uhereye kuri duke no kugurisha ibyo wejeje igihe usahakiye no kubigurisha n’uwo ushatse.
Ibyo byongereye ubukene mu banyarwanda ku buryo umubare w’abatagira akazi uteye inkeke. Keretse udatekereza ejo hazaza h’urubyiruko rw’u Rwanda n’abanyarwanda muri rusange. Mu Kinyarwanda, birazwi ko iyo uburiye iwawe, ukabona ntacyo ubona munsi y’urugo, witabaza umuturanyi. Ariko ubu siko bimeze kuko buri wese agenda arushaho kuba “NYAMWIGENDAHO”.
Gushakira mu baturanyi nabyo ni ikigeragezo gikomeye kuko nta gihugu na kimwe mu bituranye n’u Rwanda, umunyarwanda yajyamo akakiranywa yombi. Hose baramwishisha.
Congo (DRC) abanyarwanda bazwi nk’abayizambije, bayibye bakayimaraho umutungo kamere ndetse bakanayiteza umutekano muke. Burundi u Rwanda n’abanyarwanda bafatwa nk’abaza gukurura umwuka mubi no guteza umutekano muke. Tanzaniya naho abayarwanda bavugwa mu bugizi bwa nabi butandukanye. Igihugu cyari gisigaye abanyarwanda bahahiragamo cyari Uganda, none ubu bigoye kuhahahira ku rusha mu bindi bihugu duturanye dore ko no kwambuka umupaka uri umusore cyangwa inkumi bisigaye ari ihurizo rikomeye.
Aha umuntu akaba yakwibaza niba u Rwanda rwerekeza abanyarwanda aheza cyangwa niba kubafungirana no kubagira abanzi b’abaturanyi aribyo “GUHA AGACIRO UMUNYARWANDA” cyangwa ari ukukamwambura no kumugira:”IGICIBWA”
FPR-Inkotanyi yateje intambara, inateza umwiryane mu bantu
Kuva FPR-Inkotanyi yatangira urugamba muri 1990, abanyarwanda batangiye kwitwa abanzi b’Urwanda kandi uko iminsi ishize bagenda barushaho kubana nabi no kwishishanya.
Ndagira ngo mu gihe FPR yizihiza imyaka 30 imaze ishinzwe, buri wese asubize amaso inyuma adashyizemo ubufana ahubwo agendere kubigaragarira amaso ya buri wese, haba ku munyarwanda uri mu Rwanda, haba no ku munyarwanda uri hanze yarwo.
Umuhanzi Rugamba Cyprien ati: «Nimucyo twambare, twambarire kuba Imena, njyewe ho nahisemo, nzatwaza ngana imbere. Nushaka unkurikire, mu rugamba rw’Imihigo, turushinge turahire, kuko tuzahora dukunda ibyiza: Ubutabera n’amahoro, urukundo n’ubupfura, ubukire bwanga ibyo ndabugaye, “NTUMPEHO”».
Turebye impanuro z’uyu nyakwigendera, wakwibaza aho abanyarwanda bazigeze. Ese ubu abanyarwanda bashimishwa no guhiga ibyiza, ubutabera ndetse n’amahoro? Buri wese yasubiza icyo kibazo, aho munyangire yasimbuye ukuri, abantu bagafungwa bazira gusa kuba bumva baharanira ineza y’igihugu ku banyarwanda bose, maze icyo kikaba icyaha.
Aho “UBUTABERA” bwasimbujwe “UBUTAREBA” kuko kugira ngo ugire amahoro usabwa kureba hirya, ibibi byose bikorwa ukabirenza amaso. Urukundo rwo rwagiye nka nyombere ku buva aho abanyarwanda bimikiye ubwicanyi, umuntu akumva kwambura mugenzi we ubuzima ntacyo bitwaye, ngo ni “ukwikiza umwanzi”. Igiteye agahinda gakomeye ni uko n’uwitwa ngo ni umukuru w’igihugu muri disikuru ashishikariza abantu kwicana nk’aho yavugiraga mu rusengero igihe cy’urupfu rwa Patrick Karegeya ngo » ahubwo utabikora nanjye na mwica ». Namwe munyumvire igihugu gifata abana bacyo bamwe kikabagira abanzi. Ubundi kirazira nta “MWANGA MWABO”. Bityo umunyarwanda ntakwiriye na rimwe kwitwa umwanzi w’u Rwanda.
Uko leta zagiye ziryanisha abana b’u Rwanda
Birashoboka ko ashobora gutana akaba ikirumbo ariko ntiyaba na rimwe “UMWANZI W’U RWANDA”. Twibuke ko kuva mu myaka ya za 1990 kugeza n’ubu, hagiye haba abanyarwanda biswe abanzi b’igihugu cyangwa abanzi b’abanyarwanda hagamijwe kubasiga isura mbi, kugira ngo ikibi kibakorewe cyose cyitwe “KWIVUNA UMWANZI”, maze abure gitabara, n’abandi banyarwanda babone ko byari bikwiye. Ng’iyo intandaro y’ikendera ry’urukundo mu banyarwanda; ng’uko uko urukundo rwabuze rubura mu bantu maze baramarana, maze umuturanyi yagira ikibazo, aho kumutabara uti: “AWA”, uti: “NABONE N’UBUNDI NI UMWANZI”. Ng’uko uko leta zagiye zisimburana mu kwanganisha no kuryanisha abana b’u Rwanda.
Ku bijyanye n’ubupfura, byo simbitindaho: Imfura yarangwaga no kwimika ukuri, none abanyarwanda bamwe babaye “MPEMUKE NDAMUKE”. Ibyo si umuco w’abanyarwanda nyabo. Ku bwa FPR ho ngo urusha abandi gutekinika (KUBESHYA), cyangwa igipindi (GUCABIRANYA), uwo niwe uhabwa intebe, niwe wimikwa ninawe uhabwa imyanya yo guhagararira abandi. Rwanda wagorwa!
Rwanda wagorwa!
Ushatse kunyuranya n’imico mibi we rero nta mwanya afite mu Rwanda, kandi n’iyo agize ngo araruhunze ahura n’ibibazo kuko asanga ahungiye ubwayi mu kiginda. Agera hanze y’u Rwanda agasanga ya matsinda y’abanyabinyoma yokamye n’abanyarwanda bari hanze. Yahura n’abatari abanyarwanda ukumva baramubaza itsinda arimo, bakamwikeka ndetse ntibamugirirre icyizere kuko baba bumva ashobora kubateza ibibazo.
Aho kugira ngo ako kaga gahinduke ku banyrwanda, karushaho kwiyongera uko iminsi ishira indi igataha. Mu gihe ibyo byose bigaragarira buri wese, imvugo yasakaye ni uko : ‘‘UMUNYARWANDA YAHAWE AGACIRO NA FPR”. Nanjye nti: “Niba kubuzwa ubwinyagambururo ariko gaciro, mu myaka iri imbere ntawe uzarenga irembo ry’urugo rwe ku bazaba bazifite, kuko ntawe uzaba akivugana n’umutaranyi, dore ko imbibi z’u Rwanda zo ntawe ukizirenga atuje”. Nyamara amateka atwereka ko hari igihe umunyarwanda yisanzuraga mu gihugu cye ndetse no hanze. Ndetse ntiyanicwaga nk’ikimonyo cyangwa ngo afungirwe ubusa. Ngira ngo icyo gihe nibwo yari afite agaciro ndetse yishimiye no kubaho.
N’ubwo ngo ntabyera ngo de, mbere ya FPR abantu barasabanaga…
Imibanire y’abanyarwanda mbere y’uko FPR-Inkotanyi itera Urwanda, yari ikitegererezo ku bihugu bituranyi ndetse n’amahanga ya kure.
Mbere ya 1990, umunyarwanda yasabanaga n’undi, byashimangirwaga no gusangira inzoga kun tango imwe, gutumirana mu makwe ndetse no gucira mugenzi wawe wabaze itungo. Byanagaragariraga kandi mu gushyingirana kugeza ubwo amoko yose y’abatuye u Rwanda yashyingiranaga ntawe ubanje kubaza undi ubwoko akomokamo.
Abanyarwanda kandi baranafashanyaga haba mu kurera (aho umwana yagirwaga inama n’umubyeyi uwo ari wese umubonye akosa), mu kuzamurana mu bukungu (aho abakene cyangwa inshike bahabwaga imibyizi, bagahingirwa ntibarare ihinga) cyangwa mu buzima (aho umurwayi yahekwaga vuba na bwangu igihe cyose bigaragariye ko akenewe kujyanwa kwa muganga), barahishaga (inzoga) bagatumiranaga bakanasukirana ibicuma; ubundi bagahingiranaga ubudehe, bakubakirana ibigega n’amazu, bakanasakarirana n’ibindi n’ibindi….
Abana barasangiraga (kugeza ubwo umwana yajyaga guhamagara abaturanyi iyo yabonaga iwabo bahishije kuko yabaga azi ko abo ahamagara ari bagenzi be), bagakina (ku buryo kuri buri rusisiro habaga ahazwi neza ko ari urukiniro rw’abana baho, umubyeyi ushatse umwana akaza kuhamushakira kandi akahamubona) ndetse bakanarushanwa mu mikino itandukanye batozwaga n’ababakuriye.
Kimwe ariko mu kugaragaza ko umunyarwanda yabagaho yisanzuye kandi ntacyo yikanga ni uko aho yageraga hose akabona ijoro rikubye, yasabaga icumbi ku rugo urwo arirwo rwose agezeho, nabo bakamucumbikira ntakumushimuza cyangwa ku mwishisha, ubwo akaba abaye inshuti y’uwo muryango! Mu mahanga nabwo byari uko, umunyarwanda yajyaga mu bihugu byose atikanga kandi nawe batamwikanga, aho ageze yakumva hari umunyarwanda akaba ageze iwabo. Yamufataga nk’umuvandimwe kandi akamufasha uko ashoboye. Mbese abanyarwanda muri rusange barabanaga uretse imvugo z’abantapolitiki. Ibyo ninabyo byorohereje abari barahejwe mu gihugu cyabo kwifatanya n’abandi banyarwanda bari hanze yarwo maze bategura urugamba bise “URUGAMBA RWO KUBOHORA URWANDA”.
Urwanda ku bwa FPR
Ntawe ukorora, ntawe ucira: Ubu umunyarwanda yabaye akaje karemerwa. Nta jambo na rimwe agira ku bimukorerwa. Ntiyemerewe kunenga ibitagenda kandi agomba gushima n’iyo yaba ageraniwe. Umukene ntafite umwanya mu Rwamubyaye kugeza n’aho isambu yarazwe n’ababyeyi be asabwa kuyishyurira imisoro yabura ubwishyu igatezwa cyamunara. Twibutse abari baciye akenge ko FPR itera yavugaga ko umusoro w’umubiri wa 400 buri mugabo wese yatangaga mu mwaka, FPR yawise akarengane. None ubu irasoresha aho umuntu atuye ibihumbi n’ibihumbi buri mwaka ndetse n’aho adatuye akahasorera. Nyuma y’ibyo hiyongeraho imisoro y’ibyitwa «agaciro», umusoro w’umutekano, uwa »Mutuel » n’ibindi…. Ese ubwo urenganya abanyarwanda, hagati y’ubutegetsi FPR yahiritse na FPR ubwayo, ni nde ?
Abana bakina ari uko bahuje inkomoko cyangwa ubwoko: Kubera gutinya gukanga Rutenderi ngo utaza kugerekwaho no guhimbirwa ibyaha, abantu bahitamo gufungira abana babo mu rugo cyangwa bakemera ko bakina ari uko gusa bari kumwe n’abo bizeye. Iri ni ivangura mu bana ridakwiye mu gihugu nk’u Rwanda ariko nta kundi ababyeyi babikora mu rwego rwo kwirinda.
Ku kwizerana, nta munyarwanda wizera undi ndetse nta na hamwe wasaba amazi cyangwa icumbi mu batakuzi. Ntawe ujya aho atazwi kuko ashobora kuhahurira n’ibibazo. Mu bukwe no mu minsi mikuru ntawe ujya aho atatumiwe. Byongeye n’iyo watumiwe ntawe upfa kwizera uza kumuha icyo annywa cyangwa afungura. Abitwa abavumyi bo ubu ntibakibaho mu Rwanda. Ibyitwa ibikoresho bya kinyarwanda byakoreshwagwa mu makwe no mu bindi birori (nk’ibicuma n’imiheha) byaraciwe burundu mu Rwanda. Ni akumiro!
Kuburyo bwy’umwihariko, ntawe ujya hanze y’igihugu ngo yumve atuje kuko yikeka abo asanze nabo bakamwikeka bati: »wabona ari gatumwa « , nawe ati « Ubu se uyu turi kumwe cyangwa ntituri kumwe »? Agahomamunwa ni uko mbere y’imyaka makumyabiei n’itatu FPR ifashe ubutegetsi (na 30 ishinzwe), umunyarwanda yashoboraga gutembera mu bihugu duturanye (Tanzania, Burundi, DRC (Zaire), Uganda ndetse na Kenya) nta nkomyi; ariko ubu agenda yikandagira muri ibyo bihugu byose, mbese yabaye igicibwa.
Ng’ako agaciro FPR yahaye umunyarwanda. Ni agaciro ko kuba “ igicibwa” no kwikeka uwakakurengeye.
Hakwiye gukorwa iki?
Ntawe utazi agaciro ku kubana neza n’uwo muva inde imwe, muturanye cyangwa muhana imbibi. Iyo mubanye neza muratabarana bityo buri wese akaba amaboko kuri mugenzi we yitabaza igihe ari ngombwa. Abanyarwanda rero bakwiriye gushyira hamwe bagahitamo agaciro nyako, bakagirirana icyizere, bakabana kandi bakabanirana neza haba mu Rwanda ndetse no mu mahanga ariko cyane cyane mu bihugu duturanye. Ntibikwiye kugutera ipfunwe kwanga ikinyoma, ubugome no guhemuka. Ntibikwiye kandi kwemera kuyoboka buhumyi no kuba “Abidishyi”, maze abana b’u Rwanda bakazibuka ibitereko byasheshwe.
Birakwiye ko uri wese yamagana FPR kuko aho kubaka u Rwanda yararusenye, kuko yasenye imitima y’abanyarwanda kandi nta kindi cyarusha agaciro imitima yabo. Yambuye umunyarwanda ubumuntu imugira igikoresho ku buryo ntawe ugikoresha ubwenge ngo atekereze igikwiye ahubwo buri wese ushaka amahoro ahitamo gutekererezwa. Ikitwa ibintu cyo (umutungo kamere abantu bahawe ho umurage na ba se cyangwa se na ba sekuru babo cyangwa se bishakiye ku buryo bwabo: baguze cyangwa bahaweho impano n’inshuti) FPR yarabibanyaze. Muri make FPR yishe abanyarwanda bahagaze. Kandi ngo burya »ugupfa kubi ni ugupfa uhagaze ».
Ni ngombwa rero ko abanyarwanda bose baharanira “KUZUKA”. Niduhitemo kubaho kandi kubaho dufite agaciro atari ciyitiyoriro. Maze tubane kandi tubanire neza abaturanyi. Niduharanire kwanga ikibi no kukirwanya. Nitwiranduramo umuco mubi wazannye kandi wenyegezwa cyane na FPR wo guhakirizwa no gucabiranya, tuzaba turi munzira yo kuzahura igihugu ni kwisubiza agaciro FPR yatwambuye. Tuzaba duharanira kuba intwari nyazo. Zimwe Rugamba yise “IMENA”. Kandi ikibi ugihagarika ukikimenya kugira ngo kidakura. Iyo kimaze kuba nka cya kindi cya Hitler aho yavuze ko “Iyo gisubiwemo kenshi kigera aho kikaba nk’ukuri”, wazasanga “kuba igicibwa aribyo bihindutse agaciro k’abanyarwanda”.
Mugire u Rwanda rw’abanyarwanda
U Rwanda rwa Twese – (TDM: Twese Democratic Movement) –


text:
Mu gihe wubakirwaga kuberamo imurikagurisha mpuzamahanga mu kinyejana gishize, abaturage b’uyu mujyi bavugaga ko ari mbi bikabije, banasaba ndetse ko usenywa imurika gurishwa nirirangira, nyamara kuva ubwo umwubatsi wawukoze yari akiwufite mu bitekerezo yari awishimiye cyane kandi ntiyasibaga kuwuvugira no kuwuburanira kubashakaga kuwusenya ngo batawusenya.
Yari azi ko uzageraho ukaba mwiza bitangaje kandi ugakomera ku isi hose. Uyu munsi ni umwe mu nyubako z’igitangaza muri iyi si ya none kandi uhagaze nk’ikimenyetso cy’ishingiro cya Paris, umujyi w’ubufaransa. Umwubatsi wawubatse yitwa Alexandre Eiffel. Uyu munara we wamamaye yawubatse mu 1889.
Uko niko twashizweho n’ubuntu bwa Yesu mu yindi shusho ry’itorero, ari naryo yasigiye itsinda ry’abantu bake aribo bigishwa be, yavugiraga, akabasengera, kandi abategura kuzakwiza ubutumwa ku isi yose. Ku banyamahanga twasaga naho tudakwiye, tutihagije, tutanashoboye. Ariko Yesu umwubatsi w’itorero afite ishusho yaryo muri we kandi arariganisha mu kurushaho gukomera no kugira ubwiza burushijeho mu gihe azagaruka.
Christian Breaking News


text:
Perezida Paul Kagame yanenze bikomeye abayobozi barangwa n’umuco wo kurya ibya rubanda batahurwa bagatangira kugenda basebanya bavuga ko mu Rwanda nta bwinyagamburiro buhari, abakurira inzira ku murima ko badateze kuzabona ubwo bwinyagamburiro bwo kurya iby’abandi.
Ibi Umukuru w’igihugu yabigarutseho kuri uyu wa Kane tariki ya 14 Ukuboza 2017 muri Kongere y’Umuryango FPR Inkotanyi ku rwego rw’igihugu yahuriranye no kwizihiza isabukuru y’imyaka 30 uyu muryango umaze ubayeho.
Iyi kongere yatangiye kuri uyu wa Kane izasozwa ku wa Gatandatu tariki ya 16 Ukuboza 2017, ikaba izaganirwamo byinshi bitandukanye birimo ibyo uyu muryango umaze kugeraho mu myaka 30 ishize ndetse n’ibyo bategura kuzageraho mu bihe bizaza.
Ubwo yaganirizaga Abanyamuryango ba FPR Inkotanyi basaga 2000 bitabiriye iyi Kongere iri kubera ku kicaro gikuru cy’uyu muryango giherereye mu murenge wa Rusororo mu karere ka Gasabo, Umukuru w’igihugu yavuze ko abayobozi bakora amakosa bakabera urugero rubi abaturage kandi hari byinshi baba babatezeho.
Yagize ati "Abaturage bo barumva bazi icyo bashaka,, ntabwo bajya gushukwa bahora badutegerejeho icyo tubabwiriza, icyo twakorana nabo kugira ngo dutere imbere. Abaturage bo barumva barashaka ubuzima bwiza, barashaka umutekano, barashaka gukora bakihaza mubyio bakeneye. Nibyo badusaba ni nabyo baduhera izi nshingano twebwe twicaye hano, nta kuntu rero twakwihanganira kunyuranya nabyo nibyo badutezeho."
Umukuru w’igihugu yanenze bamwe mu bayobozi bagaragaraho ibibazo, imyitwarire mibi no kutuzuza inshingano bahawe babibazwa bigahinduka ikibazo bagatangira kuvuga ko u Rwanda rwahindutse ko badafite ubwinyagamburiro.
Yagize ati “ […] Muri izi nshingano zacu tugomba kubibazwa, tukabazwa izzi nshingano dufitiye abaturage.Babandi bake bafite ibyo bibazo ntabwo bajya bifuza kubazwa inshingano, ahubwo iyo bazibajijwe bihinduka ikibazo, bagahimba ko urwanda rwahindutse ahantu umuntu adafite ubwinyagamburiro.Ubwo se wagira ubwinyagamburiro mu gutwara iby’abandi gute?Ukwiriye kuba ufite ubwinyagamburiro bwo guhemukira abanyarwanda baguhaye izo nshingano gute?Ukwiriye kubona ubwinyagamburiro bwo kwikubira buri kintu cyose gute?"
Perezida Kagame yavuze ko ibyo byose ari bimwe mu bibazo bishya bikurikirana no Kwibohora asaba Abanyarwanda ko bagomba kwemera bagahangana nabyo.Yanasabye abanyamuryango ba FPR Inkotanyi gukomeza kurangwa n’ubwitange.
Yagize ati " Abanyamuryango, mwebwe mwagize ubwitange na mbere hose muri kwa kwibohora, ubwitange mu guhangana n’ibibazo bishya, ntabwo twatezuka kuri iyo ntego ndetse ibyo ni byo bivamo uburere, inyigisho dukwiriye kuba duha urubyiruko rwacu, abana bacu, abayobozi b’uyu munsi n’ejo mu Rwanda.”
Ikiturinda kiri muri twe
Umukuru w’iguhugu yakomeje avuga ko ibituruka hanze bigamije guhungabanya umutekano n’umudendezo w’Abanyarwanda cyangwa gusenya ibyagezweho ntabyo bageraho kuko ikirinda abanyarwanda kiri hagati muri bo.
Ati "Ibyo mubona cyangwa mwumva bigamije guhungabanya ibyo twubaka cyangwa umutekano wacu, cyane cyane ibituruka hanze burya ntacyo byageraho. Ikiturinda kiri hano kiri muri twe.Ikizaturinda kikarinda ibyo twubaka kiri hano. Nitwirinda ya mico mibi, tukubahana, tugashyira hamwe ntabwo abantu bashobora kugira ahoi bamenera."
Yashimangiye ko gutera u Rwanda uturutse hanze bigoye cyane ndetse ko bitashoboka avuga ko icyashoboka ari icy’uko rwaterwa n’ururimo imbere.
Ati " Kudutera uturutse hanze biragoye , kudutera uduturutsemo nibyo byoroshye nibyo bishoboka. Icyo gihe rero nibyo dukwiriye kureba naho ibindi burya nta ntambara yadutera ubwoba."
Muriratana iki ko hari ibibazo byinshi byo gukemura?
Umukuru w’igihugu yongeye kwihaniza cyane Abanyarwanda bimitse ’umuco umaze wo guhora bigamba bavuga ko hari urwego bagezeho bityo amahanga akwiye kuza kubigiraho.
Yavuze ko izo mvugo zikunze gukoreshwa na bamwe mu bayobozi basa n’abigamba amaze kuzirambirwa cyane ko atari ubwa mbere abigarutseho. Yagaragaje ko bidakwiye na gato kuko u Rwanda rugifite ibibazo byinshi byo gukemura kurusha ibyo kwirata.
Yagize ati “Nk’abanyamuryango ba RPF, ntidukwiye kwirata ngo hari ibyo abantu bakwiye kutwigiraho. Ibyo bitandukanye n’abo turibo n’indangagaciro zacu. Mureke ahubwo duhe imbaraga gukemura ibibazo no guhangana n’ibibazo tutarabasha gukemura tubishakire ibisubizo.”
Yunzemo ati “Muriratana iki ko hari ibibazo byinshi byo gukemura? Mwaretse tukaba ari byo dukemura. Niba hari ibyo abantu baza kukwigiraho wabaretse bakaza nyine bakabitwigiraho wowe urajya kuvuga iki? Uwo ni muco ki?”


text:
Ibanga ryo gufata neza urutoki no kweza binini
Ubundi urutoki rwose rwaba urwa kijyambere cyangwa urusanzwe, iyo urukoreye neza ukaruha isaso, ifumbire isanzwe no kwirinda gutema amakoma uko wiboneye , byanze bikunze urutoki rutanga umusaruro ushimishije.
Nk’uko bitangazwa na Murebwayire Christine, umuhinzi w’urutoki rwa kijyambere wabigize umwuga, akaba yarabiherewe ibihembo bitandukanye wo mu murenge wa Mutenderi, Akarere ka Ngoma, urutoki urwo ari rwo rwose iyo rwaba urwa kijyambere cyangwa se insina zisanzwe, iyo rufashwe neza (...)
Ubundi urutoki rwose rwaba urwa kijyambere cyangwa urusanzwe, iyo urukoreye neza ukaruha isaso, ifumbire isanzwe no kwirinda gutema amakoma uko wiboneye , byanze bikunze urutoki rutanga umusaruro ushimishije.
Nk’uko bitangazwa na Murebwayire Christine, umuhinzi w’urutoki rwa kijyambere wabigize umwuga, akaba yarabiherewe ibihembo bitandukanye wo mu murenge wa Mutenderi, Akarere ka Ngoma, urutoki urwo ari rwo rwose iyo rwaba urwa kijyambere cyangwa se insina zisanzwe, iyo rufashwe neza rutanga umusaruro uzira amakemwa.
Uko bikorwa
Murebwayire avuga ko yahuguwe na RAB mu bijyanye no gufata neza urutoki; avuga ko uhinga uruhinga agomba kumenya gutandukanya hagati y’umurongo n’undi w’ahaterwa insina. Kumenya gusiga santimetero eshatu hagati y’insina n’indi, na ho umwobo ushyirwamo insina hacukurwa ungana na santimetero mirongo itandatu, ugakora mpande enye zingana, ugashyiramo ifumbire isanzwe nibura ingana n’amabase abiri.
Avuga kandi ko ugomba gutandukanya ubutaka bwo hasi n’ubwo hejuru. Ubwo hejuru bukavangwa na ya fumbire washyizemo, na ho ubwo hasi bukaza kujyamo nyuma.
Haterwa umwana w’insina ukiri muto cyane, ntibatera utangiye gukura. Ikindi ni uko ugomba kumenya gusasira insina aho hagati y’itsina naho usasira ugomba gusiga santimetero mirongo itandatu, ugakora uruziga ruyikikije, nyuma y’amezi atandatu ugafumbira ukoresheje ifumbire isanzwe nk’iy’amatungo cyangwa iy’ibishishwa by’indi myaka.
Yongeraho ko igitoki gikwiriye kugira insina eshatu ari zo: maman ari na cyo cyera igitoki, hagakurikiraho umwana wayo n’umwuzukuru; ni zo zigomba kuba ziri ku gitsinsi. Na ho iyo utwana tw’insina twabaye twinshi, baratwicira bakatugabanya.
Murebwayire avuga kandi ko gutema amakoma y’insina atari byiza. Agira ati “Burya iyo utema amakoma agize insina imaze kuba nkuru, ni na ko uba uyibuza kuzagira amaseri menshi y’ibitoki.” Akomeza avuga ko amakoma agize insina ari na yo agaragaza amaseri azeraho ibitoki.
Ngo biba byiza iyo utemye ikoma ryamaze kwigusha risa nk’aho ryahishije kuko riba ritagifite umumaro.
Murebwayire Christine asoza avuga ko abahinzi b’urutoki bagomba kumenya gutegesha igiti insina igihe imaze kugira igitoki gitangiye gukura, kugira ngo kitagwa kitarageza igihe cyo gusarurwa.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Abakobwa n’abadamu batari bake usanga bifuza gutunga umusatsi mwiza ariko ugasanga umusatsi warabananiye. Nyamara nkuko Uwambajimana Beatrice utunganya imisatsi yabidutangarije hari ubwo usanga imisatsi yarabaye nabi bitewe n’amakosa akorwa na nyirayo.
Amwe muri ayo makosa atuma wiyangirza umusatsi:
Gukoresha produits wiboneye: imisatsi y’abantu ijyamo produits zitandukanye bitewe n’ubwoko bw’imisatsi ariko hari bamwe bigana izo abandi bakoresha kuko babonye bazikoresha imisatsi yabo ikaba myiza, batitaye k’ubwoko bw’umusatsi wabo
Kumarana ibisuko igihe kirekire kandi usigamo amavuta: ubundi biba byiza iyo ibisuko bitarengeje amezi abiri ku mutwe, kuko iyo ubimaranye igihe kirekire kandi ariko usigamo amavuta ya mavuta ageraho akabyara umwanda.
Kudefriza cyane: iyo wifuza kugira imisatsi myiza kandi miremire ugomba kwirinda guhora udefriza buri gihe uko ukuyeho ibisuko. Bibaye byiza ku bantu bafite amarende badefiriza kabiri mu mwaka naho ku bafite imisatsi y’injwiri bakadefiriza byibura 3 mu mwaka.
Guhinduranya amasalons: guhinduranya amasalons no guhinduranya abacoiffeurs cyane bituma ubura uwo wumva nuwo ureka kuko buri wese aba aguha inama ye kandi bamwe baba batarabyigiye baba bari gushakisha.
Kumarana umusatsi igihe kirerekire utawukata: uko umusatsi uwusuka unawudefriza niko uba ugenda utakaza intungamubiri. Akenshi uzasanga abantu bamarana umusatsi imyaka myinshi batawukata, ugeraho ugasa nabi cyangwa ukananuka kandi mbere wari mwiza. Biba byiza rero iyo umusatsi udefirije uwumaranye imyaka ibiri gusa ukajya ukataho udusatsi two hejuru dushaje.
Amakosa 5 wakora ukiyangiriza umusatsi
Abakobwa n’abadamu batari bake usanga bifuza gutunga umusatsi mwiza ariko ugasanga umusatsi warabananiye. Nyamara nkuko Uwambajimana Beatrice utunganya imisatsi yabidutangarije hari ubwo usanga imisatsi yarabaye nabi bitewe n’amakosa akorwa na nyirayo.
Labels: umusatsi


text:
Uko Islamu ibona gushakana hagati y'abahuje ibitsina
Imibonano no gushakana hagati y'abahuje ibitsina, ni amahano n'icyaha ndengakamere mu idini ya islamu, ndetse ni kimwe mu bintu binyuranye na gahunda y'Imana na kamere y'abantu bafite ubwenge butunganye, yewe uretse no kuba cyakorwa n'abantu batekereza, n'inyamaswa ntabwo zibitinyuka.
Inkomoko y'icyo cyaha, ni ku muryango woherejweho Intumwa y'Imana Loti Imana imuhe amahoro n'imigisha. Ibyo bigaragazwa n'imirongo myinshi cyane mu gitabo gitagatifu cya Qor'ani, igaragaza inkomoko y'ayo mahano, Qor'ani ikomeza itwereka imyitwarire mibi y'abantu bo kwa LOTI n'uko bakiriye inama LOTI yabagirag, maze Qor'ani isoza amateka yabo, itubwira iherezo ryabo n'ibihano bahuye nabyo kubera ayo mahano bakoraga. Imana iragira iti:
"Ibuka Intumwa y'Imana LOTI igihe yabwiraga abantu be ati: "Murakora amahano atarigeze akorwa na rimwe mu bababanjirije; abagabo muraryamana n'abagabo bagenzi banyu mukabifuza kandi musize abagore? Ahubwo nta gushidikanya mwebwe mwarenze urugero mu bukozi bw'ibibi" Qor'ani 7:80-81
Iyi mirongo iragaragaza ko icyaha cy'abagabo baryamana n'abagabo bagenzi babo, cyabonetse bwa mbere ku isi mu bantu boherejweho Intumwa y'Imana LOTI, kuko LOTI yababwiye ko nta bandi babatanze gukora ayo mahano mu batuye isi.
Nyuma y'uko LOTI aberetse ko icyo ari icyaha gikomeye, yakomeje kubagira inama zo kubireka no kubaburira ibihano bihambaye bazahura nabyo niba baticujije ngo babireke. Aha abantu ba LOTI bamusubije nabi ndetse batangira kumugira umwanzi wabo nk'uko Imana ibivuga igira iti:
"Nta gisubizo abantu be bamusubije uretse ko bavuze ngo nimwirukane LOTI n'abantu be mubasohore mu mujyi wanyu kuko ari abantu bigize abere bitandukanyije n'ibikorwa dukora" Qor'ani 27:56
Bakomeza bamubwira bati:
"Ngaho tuzanire ibihano by'Imana niba uri mu banyakuri" Qor'ani 29:29
Iyi mirongo ya Qor'ani iragaragaza ubwirasi no kwibona byaranze bariya bantu bo kwa LOTI, baramusuzuguye kugeza ubwo bisabiye ibihano biturutse ku Mana, aha Imana yohereje abamalaika bagiye kurimbura abantu bo kwa LOTI, abo bamalaika babanje kunyura kwa IBURAHAMU bamuha inkuru nziza y'uko agiye kubyara umwana w'umuhungu muzabukuru bamaze kumugezaho inkuru nziza baramubwiye bati:
"Twebwe turoreka abantu bo muri uyu mugi SODOMA na GOMORA kuko abantu baho ari abanyamahugu. IBURAHAMU arababwira ati: "mu byukuri muri uwo mujyi harimo LOTI", baramusubiza bati: "Twebwe tuzi neza abarimo, turamurokora n'abantu be bamwemeye, uretse umugore we na we ari mu bazorekwa" Qor'ani 29:31-32
Nyuma y'ibiganiro abamalaika bagiranye na IBURAHAMU, baje kwa LOTI, baza mu ishusho y'abagabo, bageze kwa LOTI, ntiyabamenya ko ari abamalaika ahubwo yatekereje uko bigiye kugenda ba bantu bakora ayo mahano nibababona, ibyo bimubuza amahoro, ubwo ntibyatinze ba bantu baba baraje nk'uko Imana ibivuga igira iti:
"Abantu bo mu muryango we baje bihuta, aribo mbere bajyaga bakora amahano yo kubonana n'abagabo bagenzi babo, LOTI yarababwiye ati: "Yemwe bantu banjye, dore bariya bakobwa banjye nibo beza bafite isuku kiri mwe, nimutinye Imana mwe kunsebya no kumwaza mu bashyitsi banjye, ese nta muntu ufite ubwenge ubarimo?" Baramusubije bati: "Wowe LOTI uzi neza ko duhite ukuri mu bakobwa bawe, ariko wikwirengagiza kuko uzi neza icyo dushaka" Qor'ani 11:78-79
Iyi mirongo ya Qor'ani iragaragaza ko bariya bantu ubwenge bwabo bwataye umurongo, kuko LOTI yabahaye abakobwa ari nabo bababereye barabanga, bamubwira ko LOTI nawe ubwe azi ko bishakira abagabo. Kugeza aha LOTI ntiyari yamenye abashyitsi be yari azi ko ari abagabo basanzwe ari nacyo cyatumye agira ubwoba, maze batangira kumwibwira bagira bati:
"Baramubwiye bati: "Yewe LOTI, twebwe turi Intumwa za Nyagasani wawe, ntabwo bashobora kukugeraho" Qor'ani 11:81
Barongera baramubwira bati:
"Baramubwiye bati: "Yewe LOTI, ntutinye kandi ntugire agahinda, turakurokora n'abantu bawe, keretse umugore wawe kuko nawe ari mubarimbuka" Qor'ani 29:33
Aha bamaze kumuhumuriza, bamubwiye ko agomba guhunga we n'abamukurikiye bakava muri uwo mujyi butaracya , kubera ko bagiye kuworeka, baramubwira bati:
"Yewe LOTI, genda wowe n'abantu bagukurikiye muhunge nijoro, kandi ntihagire ukebuka muri mwe ngo arebe inyuma, keretse umugore wawe kuko azagerwaho n'ibihano bizagera kuri bariya bantu bakoraga amahano, amasezerano yo kuboreka ni mugitondo, ese igitondo ntikiri hafi?" Qor'ani 11:81
Iyi mirongo, iratwereka ko umugore wa LOTI nawe yoramye hamwe na bariya bantu bakoraga ariya mahano.
Icyaha cy'umugabo kuryamana n'undi mugabo, ni icyaha gihambaye cyane ndetse kigayitse, kitagombye kuboneka mu bantu bafite ubwenge, uretse n'abantu n'inyamaswa ubwazo ntizabikora,kuko ari umwanda mubi cyane. Ariko bitewe n'uko umwanzi w'abantu Satani yiyemeje kubagusha no kubakoresha ibidakwiye, hari bamwe mu bagabo baryamana n'abagabo nkabo cyangwa abagore bakaryamana n'abagore nkabo, ndetse ayo mahano abayakora bagerageza kuyavugira kugira ngo yemerwe mu mategeko y'ibihugu byabo, kugeza ubwo hamwe yemewe ahandi baracyakora imyigaragambyo, bagira ngo bahabwe uburenganzira bwo kubikora ku mugaragaro, ndetse babona ko kubabuza ari ukubarengera no kubabangamira mu burenganzira bwabo.
Abakora icyo cyaha, cyangwa se ababiteganya bakanabiharanira ndetse n'ibihugu byabo byemera ayo mahano, abo bose baributswa ko icyo cyaha ari cyo cyatumye Imana yoreka umujyi wa SODOMA na GOMORA, aho intumwa y'Imana LOTI yari ituye. Amateka arazwi n'uko byabagendekeye kuko bari baramenyereye kuryamana n'abagabo bagenzi babo, kugeza ubwo Imana yohereje abamalaika baje kubarimbura baza kwa LOTI mu ishusho y'abagabo. Izo nkozi z'ibibi zo muri SODOMA na GOMORA zibabonye zigira ngo ni abagabo basanzwe. Ibyo kandi bigaragazwa n'imirongo myinshi muri Biblia; muri yo twavuga:
"26 Nicyo cyatumye Imana ibarekera kurarikira ibyonona, ndetse bigeza ubwo abagore babo bakoresha imibiri yabo uburyo bunyuranye n'ubwo yaremewe. 27 Kandi n'abagabo ni uko, bareka kugirira abagore ibyo imibiri yabo yaremewe, bashyushywa no kurarikirana. Abagabo bagirirana n'abandi bagabo ibiteye isoni, bituma mu mibiri yabo bagarurirwa ingaruka mbi ikwiriye kuyoba kwabo. 28 Kandi ubwo banze kumenya Imana, ni cyo cyatumye Imana ibareka ngo bagire imitima yabaye akahebwe bakora ibidakwiriye. 29 Buzuye gukiranirwa kose n'ububi, no kurarikira n'igomwa, buzuye n'ishyari n'ubwicanyi, n'intonganya n'ubugambanyi no gukina ku mubyimba, no gusebaniriza mu byongorerano, 30 n'abatukana, n'abanga Imana n'abanyagasuzuguro, n'abirarira n'abahimba ibibi, n'abatumvira ababyeyi 31 n'indakurwa ku izima, n'abava mu masezerano n'abadakunda ababo n'intababarira, 32 nubwo bamenye iteka ry'Imana yuko abakora ibisa bityo bakwiriye gupfa, uretse kubikora ubwabo gusa bashima n'abandi babikora" ABAROMA 1:26-32
"Ntugatinge abagabo, ni ikizira" ABALEWI 18:22
"Umugabo natinga undi bombi bazaba bakoze ikizira, ntibakabure kwicwa. Urubanza rw'amaraso ye ni we ruzahama" ABALEWEI 20:13-14
Iyi mirongo ya bibiliya nayo iragaragaza ko imibonano hagati y'abahuje ibitsina ari umwanda ukomeye ku buryo n'inyamaswa ntizibitinyuka.
IHEREZO RY'ABANTU BA LOTI BAKORAGA AYA MAHANO
Ubwo igihe cy'isezerano ryo kuboreka aricyo mu gitondo kigeze, Imana yohereje ibihano byo kurimbura abajyaga bakora amahano yo kuryamana n'abagabo bagenzi babo bose, Nyuma y'uko Loti amaze guhunga we n'abantu bamwemeye, Imana itegeka Abamalayika kurimbura iyo mijyi n'abayituyemo bose bakoraga ayo mahano, ibyo bikaba byarabaye impamo nk'uko Imana ibitubwira muri Qor'ani igira iti:
"Isezerano ryacu risohoye, twarahubitse hejuru tuhashyira hasi, tuhagusha imvura y'amabuye kandi buri buye ryanditseho uwo rigiye guhitana, kandi icyo gihano ku banyamahugu nti kiri kure yabo" Qor'ani 11:82-83
Iyi mirongo ya Qor'ani, iragaragaza ko abagabo kuryamana n'abagabo bagenzi babo ari icyaha gihambaye cyane abantu bategetswe kwirinda no kwamaganira kure, niba Atari ibyo dukomeje kubyumva tukicecekera, ntacyo tuzaba twungutse mu bihano byageze ku bantu bo kwa LOTI kubera ayo mahano bakoraga, kandi Imana ibitwibutsa igira iti:
"Twahasize ikimenyetso n'isomo rigaragara ku bantu batekereza" Qor'ani 29:35
Ibihano Imana yahanishije abantu bo kwa Loti kandi, bishimangirwa no mu mirongo myinshi ya bibiliya igaragaza uko byabagendekeye n'uburyo Imana yabarimbuye, kubera ayo mahano, nk'uko bigaragara mu mirongo ikurikira:
"4 Batararyama, abagabo bo muri uwo mudugudu SODOMA bagota iyo nzu, abato n'abakuru bose, bavuye ahantu hose muri wo. 5 Bahamagara LOTI baramubaza bati: "Abagabo binjiye iwawe muri iri joro bari he? Basohore turyamane nabo" LOTI ajya ku rugi, arasohoka, arukingira inyuma ye. 7 Arababwira ati: "Bene data, ndabinginze ntimukore icyaha kingana gityo. 8 Dore mfite abakobwa babiri batararyamana n'abagabo, ndabasohora mubagirire ibyo mushaka byose. Gusa abo bagabo mwe kugira icyo mubatwara, kuko bageze munsi y'ipfundo ry'inzu yanjye" 9 Baramusubiza bati: "Have tubise!" Bati: "Uru rugabo rwaje rusuhuka, none rwigize umucamanza. Turakugirira inabi iruta iyo tugiye kugirira ba bandi" Basunika LOTI cyane, begera urugi kurumena. 10 Maze ba bagabo basingiriza LOTI amaboko, bamwinjiza mu nzu, bakinga urugi. 11 Batera ubuhumyi abagabo bo ku rugi rw'inzu, abato n'abakuru, birushya bashaka urugi. 12 Ba bagabo babaza LOTI bati: "Hari abandi bantu ufite? Umukwe wawe n'abahungu bawe n'abakobwa bawe, n'abo ufite mu mudugudu bose,bakuremo. 13 Tugiye kurimbura aha hantu, kuko gutaka kw'abaharega kwagwiriye imbere y'Uwiteka, akadutuma kuharimbura" 14 LOTI arasohoka, avugana n'abakwe be barongoyem abakobwa be, arababwira ati: "Nimuhaguruke muve aha hantu, kuko Uwiteka agiye kurimbura uyu mudugudu" Ariko abakwe be bo babigize nk'ibikino. 15 Nuko bukeye mu gitondo, ba bamarayika batera LOTI umwete bati "Haguruka ujyane n'umugore wawe n'aba bakobwa bawe bombi bari hano, kugira ngo utarimburirwa mu gihano cy'umudugudu" 16 Maze azaririye, abo bagabo bafata ukuboko kwe n'uk'umugore we n'ay'abakobwa be bombi, Uwiteka amubabariye, baramusohora, bamushyira inyuma y'uwo mudugudu. 17 Bamaze kubakuramo, umwe muri bo aravuga ati "Hunga udapfa. Nturebe inyuma kandi ntutinde utararangiza iki kibaya, hungira ku musozi utarimbuka" 18 Loti arababwira ati "Bye kuba bityo Mwami, ndakwinginze. 19 Dore umugaragu wawe nkugiriyeho umugisha, kandi ugwije imbabazi zawe ungiriye, ubwo ukijije ubugingo bwanjye. Sinahunga ngo ngere kuri uriya musozi icyo cyago kitaramfata ngo mpfe. 20 Dore uriya mudugudu ni wo uri bugufi bwo guhungirwaho kandi ni muto. Reka nywuhungiremo, ubugingo bwanjye bukire. Nturora ko ari muto?" 21 Aramusubiza ati "Dore ku byo uvuze ibyo, ndakwemereye kutarimbura umudugudu uvuze. 22 Ihute uhungireyo, kuko ari nta cyo mbasha gukora utaragerayo" Ni cyo cyatumye uwo mudugudu witwa SOWARI.n 23 Loti agera i Sowari izuba rirashe. 24 Maze Uwiteka agusha kuri Sodomu n'i Gomora amazuku n'umuriro, bivuye ku Uwiteka mu ijuru. 25 Atsemba iyo midugudu yose na cya kibaya cyose n'abayituyemo bose, n'ibyameze ku butaka. 26 Ariko muka Loti arakebuka, areba inyuma amukurikiye, ahinduka inkingi y'umunyu. 27 Aburahamu azinduka kare, ajya aho yari yahagarariye imbere y'Uwiteka, 28 yerekeza amaso i Sodomu n'i Gomora n'igihugu cyose cya cya kibaya, abona umwotsi waho ucumba nk'umwotsi w'ikome" ITANGIRIRO 19:1-28
Igisabwa mu kurwanya ubu bwangizi
Kwibutsa no kugirana inama: Kubyamagana aho bishoboka hose Imana iragira iti:
Mutinye ibihano by'Imana kuko bitazagera ku bakoze ibibi gusa, ahubwo bizabageraho mwese, kandi mumenye ko Imana ari nyir'ibihano bihambaye. Qor'ani 8:25
Intumwa y'Imana Muhamadi Imana imuhe amahoro n'imigisha iragira iti:
"Igihe abantu babonye ibibi bikorwa ntibabibuze, bitegure ko bose imana izabahuriza hamwe mu gihano cyayo"
Muri Bibiliya haragira hati: "Nimbwira umunyabyaha nti:
"Gupfa ko uzapfa" nawe ntumuburire, cyangwa ngo uvugane n'umunyabyaha umwihanangiriza kuva mu nzira ye mbi ngo ukize ubugingo bwe, uwo munyabyaha azapfira mu byaha bye, ariko ni wowe nzabaza amaraso ye. Ariko nuburira umunyabyaha ntave mu byaha bye cyangwa mu nzira ye mbi, azapfira mu byaha bye, ariko weho uzaba ukijije ubugingo bwawe" EZEKIYELI 3:18
Umusozo w'Isomo ry'Abashakana bahuje ibittsina "Homosexuality"


text:
Hano kuri facebook hari abakobwa beza rwose, kuburyo ureba amafoto yabo ugahita uva mubyo warimo, usanga nabo byabarenze cyane iyo dushyiraho comments na likes, tuvuga ngo: nic.pic, urakeye, uri mwiza n’ibindi, kdi rwose tubikomeze nibyiza bituma na friendship hagati yacu yiyongera, cyane ko ibyo tuba tuvuga ari ukuri! Cyakora abasore bo mbona bitabashishikaza cyane kubabwira ko ari beza. Reka rero mbabwire bashiki banjye, nibyo koko muri beza, ariko ubwo bwiza ndifuza ko mubukoreshereza Imana, bitabaye ibyo ntacyo bwaba bumaze. Bibiriya itubwira ko Esiteri yari mwiza afite uburanga bwiza, Imana rero ntiyamugize mwiza kugirango ajye abirata, yiyambika ubusa mu muhanda, mu tubari, mu mahoteri, aryamana n’uwo abonye wese….. Ahubwo Imana yamuhaye ubwiza kugirango bumufashe kuba umwamikazi maze ashobore gukiza abayuda. Bashiki banjye rero, mumenye ko hari mission y’Imana yatumwe muhabwa ubwo bwiza, nyamara abenshi iyo mission bayisimbuje: ubwibone, uburaya, ubusambanyi, kwiyandarika mu tubari, mu mahoteri n'ibindi bibi byinshi. ndababwira ukuri Imana yacu izaza kandi ntabwo izaceceka.
Related Posts by Categories


text:
Akishuli Abdallah ni umuyobozi w’ Ishyaka FPP Urukatsa
Banyarwanda banyarwanda kazi,
Abenshi muri mwe mukunze kugira inama abanyamashyaka bose kugirango bahurize hamwe imbaraga zabo bityo babashe guhangana n’umwanzi ubangamiye abanyarwanda ariwe ubutegetsi bw’igitugu bwa FPR inkotanyi.
Ibyo mubigira kubera ineza mwifuriza igihugu cyanyu kugira ngo kibohoke kandi umwiryane urimbuke burundu.
Niyo mpamvu nifuje kubamenyesha ko ubutumwa bwanyu bwatugezeho kandi guhera ubu tukaba twiyemeje gukora ibishoboka byose kugirango bwumvikane hose ndetse bujye no mubikorwa byatinda byatebuka.
Ndabizi neza ko abenshi mu bazasoma iyi nyandiko bazabona ko ibyo mvuga bisa nk’inzozi ariko kandi bitinde bitebuke mfite ikizere ko nzazikabya.
Si ngombwa ko abantu baba bahuje idéologie nk’uko bamwe babivuga, icyangombwa ni uko duhuje igihugu twifuza kubohoza kandi tugomba kubanamo ntawe ukihariye kurusha undi.
Igihe kirageze rero ko twemera gufata risque tukavuga amagambo bamwe muri ba rusahurira mu nduru biganje mu mitwe inyuranye ya politiki badashaka ko avugwa kugirango bave ibuzimu bajye ibuntu.
Ni muri urwo rwego rero nsanga ari ngombwa ko dukwiye gukoresha ingamba zose zishoboka kugirango abantu bakorere hamwe baba babishaka cyangwa se batabishaka kuko bimaze kugaragara ko muri twe ntawakwifasha urugamba ngo arutsinde wenyine.
Yewe nakongeraho ko n’iyo yarutsinda aheje abandi, nabo bahindukira bakamurwanya bivuye inyuma kandi bishobora kutamugwa amahoro.
Kubera rero ko tudashaka ko igihugu cyacu gihinduka akajagari nk’ako tubona muri bimwe mubihugu by’abaturanyi, niyo mpamvu nsanga dukwiye kurenga ibidutandukanya byaba amatiku n’amazimwe, amoko, uturere, imyumvire ya politiki n’izindi nyungu zidafitiye abanyarwanda akamaro tugakora un FRONT COMMUN kandi kubigeraho ntakigoye kirimo kuko dufite impuguke nyinshi z’abanyarwanda zigaragaza ubushake bwo kubidufashamo nta kiguzi.
REVOLUTION IGOMBA GUTANGIRIRA MURI OPOZISIYO MBERE YO KUGERA MUGIHUGU BITABAYE IBYO TUZARWANA URUGAMBA RUTAGIRA IHEREZO.
Ibyo ndabivuga mbitewe n’impamvu zikurikira :
- Ntidushobora kugira ibyo tuvugurura mu gihugu natwe ubwacu tutarabasha kwivugurura,
- Ntidushobora kwigisha ubumwe mu banyarwanda natwe ubwacu byaratunaniye,
- Ntidushobora kwigisha kwihanganirana natwe ubwacu bitaturanga,
- Ntidushobora kuzaha itangazamakuru ubwisanzure tudashaka ko abantu batuvuga uko batubona,
- Ntidushobora kuzahoza abababaye mugihe tudashaka kumva akababaro kabo ngo ni uko natwe twababajwe,
- Ntidushobora gushyiraho ubutegetsi burambye (un pouvoir stable) natwe ubwacu ducagagurana buri munsi,
Niyo mpamvu nsanga gukikira amagambo avugwa agamije gukandagira ukuri ; igihe cyabyo kigomba kurangira bityo ukuri kukavugwa kwaba kurura cyangwa kutarura.
Banyarwanda banyarwandakazi
Guhera tariki ya mbere ukwakira umwaka w’1990 mu Rwanda hatangiye ibikorwa by’ubwicanyi,ibyaha by’intambara n’ibya jenoside kandi ababikoze barahari ntaho bagiye ndetse bamwe muri bo bihishe no mu mitwe ya politiki irwanya ubutegetsi buriho kimwe n’uko biganje mubutegetsi bw’ingoma y’abidishyi iyobowe na FPR.
Sinshidikanya ko hari bamwe muri abo babigizemo uruhare bashobora kuba bafite ubushake bwo kwicuza ndetse bakaba banafatanya n’abandi kwubaka igihugu bundi bushya nk’ikimenyetso cy’uko bemeye icyuhagiro, Ariko kandi ibyo bigomba gusobanuka kugirango abantu bamenye urwego babafatamo.
Njye ntawe ncira urubanza kuko si ndi urukiko ariko na none kuba bizwi ndetse n’ababivugwaho bakaba bahari ntampamvu yo kutabikomozaho kugirango abo bireba nabo uburenganzira bwabo bwubahirizwe ariko mu buryo butabangamiye inzego z’ubutabera no muburyo butadindiza ibikorwa byo kwibohoza tugamije.
Ikindi dukwiye kumenya ni uko nta muziranenge cyangwa umumalaika tuzabona ngo aze abidukorere niyo mpamvu tugomba kwimenyereza kuganira kuri izo nenge zacu (tutazigize Tabous) bityo tukiga n’uburyo twazifata cyangwa twabana nazo (comment gérer nos défauts) bitabujije ibikorwa tugamije kujya mbere.
DORE IBIGOMBA GUSOBANUKA TUDACIYE KURUHANDE KUGIRANGO IBYO BIGERWEHO:
- Dukeneye Umwami Kigeri wa V NDAHINDURWA ariko ntidukeneye Karinga
- Dukenye imbaraga za FDLR ariko ntidukeneye interahamwe zaba ziyihishemo,
- Dukeneye ingufu za RNC ariko ntidukeneye strategies zisa n’iza FPR kandi ntidukeneye abicanyi bayihishemo (criminels de guerre/war criminels)
- Dukeneye RDI Rwanda rwiza ya Faustin TWAGIRAMUNGU kubera sa taille politique au niveau international ariko ntidukeneye igitugu n’ubuhubutsi bye,
- Dukeneye PDR Ihumure ya RUSESABAGINA kubera izina yubatse akoresheje filme na fondation ye ariko ntidukeneye ko atwumvisha ko ariwe abanyamerika bashaka,
- Dukeneye MRP Abasangizi ya Dr Anastase GASANA kubera ko azi kwiga ingamba ariko ntidukeneye ko atwigira nk’izo yigiye MRND na FPR,
- Dukeneye FDU Inkingi ariko ntidukeneye umwiryane wayo,
- Dukeneye PS- Imberakuri ya NTAGANDA na BAKUNZIBAKE bombi bashyizehamwe
- Dukeneye MRP ya Bonaventure na RUKERANTARE ariko ntidushaka politique nostalgique du MRND
- Dukeneye CNR-Intwari ya Gén HABYARIMANA Emmanuel ashyize hamwe na RWAKA kugirango umwiryane wabo utatudindiza.
- Dukeneye ishyaka BANYARWANDA ariko umuyobozi waryo akabanza agaca muri santé mental yamara gukira akaza agafatanya n’abandi urugamba
- Dukeneye ishyaka RPP imvura rya John V KARURANGA
- Dukeneye Ishyaka AMAHORO Peace rya Gallican GASANA kubera amaraso mashyashya arirangwamo,
- Dukeneye PDP Imanzi kubera ubushishozi buyiranga no kubera Ubutwari n’ubunyangamugayo bya Déo MUSHAYIDI wayishinze,
- Dukeneye amaraso mashyashya arangwa muri RDU ya Dr Paulin MURAYI ariko nabo bagasasa inzobe n’umunyamuryango wabo MANZI
- Dukeneye ishyaka ISHEMA kubera imbaraga na détermination rigaragaza,
- Dukeye UDFR ihamye kubera umurongo waryo wa fédéralisme wo guhuza abanyarwanda
- Dukeneye Isangano ARRDC kubera imbaraga z’ibitekerezo rigaragaza
- Dukeneye FPP-Urukatsa kubera Determination extreme yaryo.
- Dukeneye ODR ya Ambasadeur MUNYESHYAKA
- Dukeneye RUD- Urunana ariko ntidukeneye politique Habyarimaniste
- Dukeneye Inama z’abagabo nka MATATA na NDAGIJIMANA Jean Marie Vianney kubera ubwitange n’ubushake bagaragaza mubikorwa bya société civile
- Dukeneye Ubwitange bwa SIMEON wo ku ijwi rya rubanda ariko ntidukeneye ubuhezanguni n’ubushizi bw’isoni bye.
- Dukeneye abanyamuryango ba FPR bayibamo kubera kubura uko bagira babitewe n’ubwoba baterwa n’igitugu cya Kagame.
- Dukeneye n’abandi benshi ntarondoye ariko bagira icyo bamarira inkubiri ya demokarasi twiyemeje guharanira biganjemo abagaragaje ubutwari bwo gutanga ubuhamya ku bwicanyi bwa FPR.
Sinshidikanya ko bamwe mu basomyi bashobora kuvuga ko hari ibitajyanye kubera ko wenda buri wese yavuga ko hari inenge zibasiye benshi muri twe zatuma uko gushyira hamwe kudashoboka. Nibyo koko twese dufite byinshi tuvugwaho kandi ababivuga bakemeza ko ibyo bavuga babifitiye gihamya mugihe ababivugwaho babihakana.
Nanjye nkaba nabibariza nti: none se nitutegerana izo nenge tuzazivurana dute ngo amazimwe acike?
Tugomba gutinyuka tukabwira imbonankubone abakekawaho ibyaha by’intambara n’ibya jenoside ko kubahishira bingana no gutesha agaciro ibyaha byakozwe na FPR. Bityo bakemera bikaganirwaho bigafatirwa umwanzuro ubereye bose tugatera indi ntambwe igamije kureba imbere no kubaka.
Ni ngomba ko bamenya ko uhitwa adafata uruka bishaka kuvuga ko umwicanyi wo muri opozisiyo nta budahangarwa arusha umwicanyi wo muri FPR/APR/RDF
Ni ngombwa ko GUSASA INZOBE cyangwa se INAMA RUKOKOMA bihera mumashyaka ya opozisiyo bityo imiti tuzavanamo ikatubera experience izadufasha kugangahura igihugu cyacu.
Tugomba gutinyuka tugahangara imbona nkubone abo twita ibirura,abagambanyi n’izindi nyito, impamvu ari uko tubibona kandi ibyo tukabikora turebana mumaso kugirango abo bivugwaho n’abanywanyi babo batabyita amazimwe, gusebanya cyangwa se ngo ni mission y’inkotanyi.
Tugomba kwegera abavandimwe bacu tubonamo ibisazi tukabafasha kwivuza kuko ibisazi bifata ukwinshi.
Tugomba kwegera abo tubonamo uburyarya no kurimanganya tukababwira ko bakwiye kwihana byabananira bagahinduka ibicibwa mu muryango.
Tugomba kwegera abo dukeka ko ari ba maneko kugirango tubashe kubona gihamya z’ibyo tubakekaho ( iyo ushaka gutsinda umwanzi ntumuhunga)
Umwanzuro
Bavandimwe banyapolitiki dusangiye intego! Baca umugani mu Kinyarwanda ngo“Uwo uzaheka ntumwisha urume”.
Ndababwiza ukuri ko mwabishaka mutabishaka, byatinda byatebuka, amaherezo muzakorera hamwe.
Nibitabaturukamo bizaturuka ku baterankunga banyu, nibidaturuka aho hombi bizaturuka ku kaga muzahura nako.
Aho gutegereza ko birinda guca aho hose rero njye nabagira inama yo kuva muri utwo dutiku twanyu tubabuza kwegerana niba koko mu gamije inyungu z’abanyarwanda.
Ndasaba by’umwihariko abanyarwanda bashyigikiye iki gitekerezo baba abanyapolitiki cyangwa se abantu kugiti cyabo cyangwa se urubyiruko, ko twakwegerana tugashyiraho umuyoboro wo kwigiramo ingamba zatuma uko kwishyira hamwe kujya mu bikorwa.
Si ngombwa ko ku ikubitiro rya mbere byitabirwa na benshi cyangwa se na bose kuko tuzi twese ko n’umuryango w’ubumwe bw’iburayi watangijwe n’ibihugu bitatu (3) gusa mu ihuriro bari bise BENELUX none ubu ukaba ubaye ubukombe.
Tugomba kwirinda kugira uwo duheza kabone n’iyo twaba tumubonaho inenge nk’uko bamwe babigenje bwacya bikabashwanyunukana.
Uzashaka kwiheza bizamuturukeho ariko bidaturutse kubazabitegura.
Ndabashimiye mwese uko muzakira iki gitekerezo
Bikorewe I Paris mu bufaransa
Kuwa 22 Ukwakira 2014
AKISHULI ABDALLAH
Uwifuza kunyunganira yanyandikira kuri: Abdallah.akishuli@yahoo.com
Cyangwa akampamagara kuri (+33)758173072


text:
Ubwo yasozaga ku mugaragaro inama y’igihugu y’Umushyikirano yari imaze iminsi ibiri ibera muri Kigali Convention Center, Perezida wa Repubulika y’u Rwanda, Paul Kagame yavuze ko kubahiriza igihe bikwiye kuba umuco uranga abanyarwanda mu rwego rwo kwirinda gutinda mu magambo aho kujya ku bikorwa, avuga ko aho kugira ngo abantu bajye bafata umwanya batinda mu gushima no kwita umukuru w’igihugu Nyakubahwa ahubwo bajya bashyira ibikorwa imbere.
Ibi Perezida Kagame yabigarutseho kuri uyu wa Kabiri tariki 19 Ukuboza 2017, ubwo yasozaga ku mugaragaro inama y’Igihugu y’Umushyikiramo yabaga ku nshuro yayo ya 15, aho abanyarwanda bari hirya no hino mu gihugu bari bashyiriweho uburyo bwo gukurikirana no kugira uruhare muri iyi nama binyuze mu buryo bw’ikoranabuhanga.
Mu ijambo rye Perezida Kagame yagarutse ku myumvire n’imtekerereze yagakwiye kuranga Abanyarwanda ari nabyo bifasha mu kwihutisha iterambere cyane ko rihera mu mitekerereze, anasaba kwimakaza indangagaciro yo guharanira inyungu rusange.
Yagize ati “Nk’uko bikunze kuvugwa akenshi gutera imbere, ubukire, aho bihera ni mu mitwe yacu, gutekereza ibyo twumva n’ibyo dushaka gukora ntabwo biva ahandi ntabwo ari mu butaka ni mu mitwe yacu bikagera aho handi, niyo mpamvu muri izo ndangagaciro kugira imitekerereze aricyo cy’ingenzi.”
Yunzemo ati “Ibyo dukora byose, ibyo dushaka gushyira mu bikorwa tuvanye mu bitekerezo bizima, biganisha mu gukorera Abanyarwanda bose. Iyi ndangagaciro yo gukora uganisha ku gukorera abanyarwanda ikubiyemo ingingo zimwe navuga [….] Iyo ukorera abantu, gukorera abanyarwanda ugomba kubumva kuko nawe iyo urimo ubabwira ubasaba ko bagutega amatwi.”
Yakomeje agira ati “Icya kabiri ni imikorere irangwa no kutemera ibijyanye na ruswa, kudaha abantu agaciro kabo, bityo ukumva ko bariya bantu nta kiguzi kigombwa aho ngaho. Icyo gihe bivuze ko ari ugushaka umwanya wo kugira ngo dukore iby’inyungu zacu ariko tuganisha ku nyungu z’igihugu cyacu tunakoresha umutungo w’igihugu cyacu neza.”
Perezida Kagame kandi yagarutse ku kintu cyo kubaha nk’umuco w’abanyarwanda avuga ko nk’uko amateka y’igihugu abigena buri munyarwanda akwiye kuzamura uburyo yubaha, cyane cyane ibijyanye no kubaha abakobwa n’abategarugore uko bikwiye.
Yagize ati “Ntabwo mu muryango habaho ababeraho gukubitwa, ndetse gukubitwa nta n’impamvu usibye ko gushaka impamvu ukubitira umuntu binagoye ariko iyo wageze aho ukubita umuntu ntabwo ari byo ngira ngo mu Rwanda twari tumaze gutera intambwe yo kwishimira ari abagore ari abagore ariko by’umwihariko twubahe icyo gice cy’abanyarwanda dukunze kwikoreza uwo muzigo.”
Perezida Kagame asoza impanuro yageneye abanyarwanda bamaze iminsi ibiri bakurikiranye inama y’Umushyikirano, yagarutse ku muco wo gukoresha neza igihe avuga ko n’ubwo hari byinshi bigomba guhinduka ariko hakwiye kubaho umuco wo kugendera ku gihe mubyo abanyarwanda bakora aho kwirirwa mu gushima ahubwo bagashyira ibikorwa imbere.
Ati “Ntabwo twabigira kamere yacu ngo abe ariko dukora ! Buriya twaba tworoheje ibintu kandi birashoboka. Buriya ibyo kujya mu gushimira (…) Nyakubahwa, nyakubwaha njyewe rwose ntawe nzarenganya ngo ntiyanyise nyakubahwa kuko twarayivuze twararushye.”
Daniel MUKESHIMANA/Umubavu.com


text:
ISOMO RYA MBERE
Intangiriro y’ibaruwa ya kabiri Mutagatifu Pawulo Intumwa yandikiye Timote
(2Tim 1, 1-3.6-12)
1Jyewe Pawulo, intumwa ya Kristu Yezu ku bushake bw’Imana, kugira ngo namamaze isezerano ry’ubugingo duherwa muri Kristu Yezu, 2kuri Timote umwana wanjye nkunda cyane: nkwifurije ineza n’imbabazi n’amahoro biva ku Mana Data, no kuri Kristu Yezu Umwami wacu. 3Mpora nshimira Imana nkorera n’umutima ukeye nk’uko abasokuruza banjye babigenjeje, kandi simpwema kuyambaza ijoro n’amanywa nkuzirikana. 6Ni cyo gituma ngusabye kwivugururamo ingabire Imana yagushyizemo, igihe nkuramburiyeho ibiganza.
7Koko rero, Imana ntiyaduhaye umutima wuje ubwoba, ahubwo yaduhaye umutima wuje imbaraga, urukundo no kwitsinda. 8Ntuzagire rero isoni zo kubera Umwami wacu umuhamya, cyangwa se ngo ugire isoni kubera jyewe ufunzwe ari We nzira, ahubwo ujye ufatanya nanjye kuruhira Inkuru Nziza ushyigikiwe n’imbaraga z’Imana, 9Yo yadukijije, ikaduhamagarira kuba intungane, itabitewe n’ibikorwa byacu, ahubwo ibitewe n’umugambi wayo bwite kimwe n’ineza yayo, ya yindi twaherewe muri Kristu Yezu mbere y’ibihe byose, 10none ubu ngubu ikaba yarerekaniwe mu Ukwigaragaza k’Umukiza wacu Kristu Yezu watsinze urupfu, maze agatangaza ubugingo n’ukutazapfa abigirishije Inkuru Nziza, 11ari na yo jyewe natorewe ngo mbe umwogeza, intumwa n’umwigisha wayo. 12Ni na yo mpamvu ituma mbabara bene aka kageni; ariko nta soni binteye. Koko rero nzi Uwo nemeye, kandi sinshidikanya ko ashoboye kurinda ibyo yanshinze kugeza kuri wa Munsi w’ukuza kwe.
ZABURI (Zab 123 (122), 1-2a, 2bc)
Inyik/ Uhoraho, nubuye amaso ari wowe ndangamiye.
Nubuye amaso ari wowe ndangamiye,
wowe uganje mu ijuru,
nk’uko abagaragu bahanga amaso ibiganza bya shebuja.
Nk’uko umuja adakura amaso ku kiganza cya nyirabuja,
ni na ko natwe amaso twayahanze Uhoraho Imana yacu,
dutegereje ko ari butugirire impuhwe.
IBANGONDIRIMBO RIBANZIRIZA IVANJILI (Yh 11, 25)
Alleluya Alleluya.
Nyagasani Yezu, uri izuka n’ubugingo!
Watsinze urupfu, urutsindishije urupfu rwawe.
Alleluya.
IVANJILI
+ Mariko (Mk 12, 18-27)
Muri icyo gihe, 18Abasaduseyi baza bagana Yezu, ba bandi bavuga ko kuzuka bitabaho. Baramubaza bati 19“Mwigisha, dore Musa yatwandikiye iri tegeko ngo ‘Umuntu napfa asize umugore batabyaranye, umuvandimwe we agomba gucyura uwo mugore, kugira ngo acikure uwo nyakwigendera.’ 20Habayeho rero abavandimwe barindwi, uwa mbere ashaka umugore maze apfa batabyaranye. 21Uwa kabiri acyura wa mupfakazi, na we apfa batabyaranye. N’uwa gatatu bigenda gutyo. 22Bose uko ari barindwi bapfa badasize imbuto. Amaherezo wa mugore na we arapfa. 23Igihe cy’izuka, nibamara kuzuka, uwo mugore azaba uwa nde muri bo, ko bose uko ari barindwi bazaba baramutunze ?”.
24Yezu arabasubiza ati “Aho ntimwayobejwe no kutamenya Ibyanditswe, mukirengagiza n’ububasha bw’Imana ? 25Erega igihe abapfuye bazazuka, nta we uzagira umugore, nta n’uzagira umugabo, ahubwo bazamera nk’abamalayika bo mu ijuru. 26Naho ku byerekeye ko abapfuye bazazuka, nta bwo mwasomye mu gitabo cya Musa, uko Imana yamubwiriye muri cya gihuru kigurumana iti ‘Ndi Imana ya Abrahamu, Imana ya Izaki, n’Imana ya Yakobo ?’ 27Nta bwo rero Imana ari iy’abapfuye, ahubwo ni iy’abazima. Mwarayobye cyane !”


text:
Iki gitaramo cyabereye muri Kigali Convention Center ku mugoroba wo ku wa Gatandatu, tariki ya 19 Kanama 2017, cyitabiriwe n’abantu b’ingeri zitandukanye biganjemo abari bavuye mu isabato; basusurukijwe na Friends of Jesus yari iherekejwe na Korali zirimo Ambassadors of Christ, Urugero ibarizwa i Gisenyi, Elevate n’itsinda The Voice ryo muri Tanzania na For Him yo muri Kenya.
Friends of Jesus Choir (FOJ) yahurije hamwe abaririmbyi bayinyuzemo mu myaka ishize bongera gufatanya kugorora amajwi mu buryo bwaneje abatari bake bari bakereye kumva ubutumwa bwiza, Imana yashyize ku mitima y’abaririmbyi ngo babusakaze ku isi yose.
FOJ igizwe n’abaririmbyi 34 bahoraho, n’abayinyuzemo baje baturutse mu bihugu birimo Canada, Amerika, u Bwongereza, Kenya, u Bubiligi n’ahandi bafite intego yo guhindurira abantu kuba inshuti za Yesu.
Iki gitaramo cyari gifite intego ‘Through it all’, kigamije gushima Imana yarinze abaririmbyi b’iyi Korali mu myaka 20 ishize bakaba bagihagaze bwuma mu ivugabutumwa.
Igitaramo cy’amateka ku buzima bwa Friends of Jesus cyabaye umwihariko wo kongera gushimangira impano karemano z’amajwi y’umwimerere ku bayigize. Kuva kuri Ambassadors yagifunguye ahagana saa moya mu ndirimbo zayo zizwi nka ‘Hejuru mu kirere’ n’izindi zishimiwe cyane kugeza kuri Friends of Jesus yagisoje, cyaranzwe n’uburyohe bushingiye ku butumwa bwatangiwemo n’indirimbo zaharirimbiwe.
FOJ ibarizwa i Kibagabaga mu Mujyi wa Kigali, ku rusengero rw’abakoresha Icyongereza (Kigali English Church), yaririmbye indirimbo nyinshi nka ‘To God be The Glory’, ‘Joy in the camp’, ‘Ayi Rutare’, ‘Amazing love’, ‘All we ask’, ‘Through it all’ ari nayo yitiriwe iki gitaramo n’izindi.
Iyi Korali yakorewe mu ngata na For Him Ministries yo muri Kenya yageze ku ruhimbi ikakiranwa ubwuzu, igahita iririmba indirimbo zayo zirimo ‘Until The End’, ‘Greatest love of all’, ‘My Joy’ na ‘I need you now’.
The Voice imaze kwigarurira imitima ya benshi mu Rwanda yageze Ku rubyiniro yakiranwa amashyi nayo ihita itangira guhanika amajwi mu ndirimbo ‘Lay it down’, ‘Dig a little deeper’ n’izindi ziri mu Giswahili nka ‘Pendo lake kuu’, ‘Tutashinda kwa jina la Yesu’, ‘Saa heri ya sala’, ‘Ingoje ahadi ya Mungu’ na ‘Asante Yesu’ basorejeho.
Friends of Jesus niyo yasoje igitaramo ahagana saa tanu n’igice z’ijoro itanga yongera kuririmba mu majwi yayo yanyuze amatwi mu ndirimbo zirimo Our God is an awesome God n’izindi.
Umuyobozi wa Korali Friends of Jesus, James Ghahunde, yatangarije IGIHE ko bakozwe ku mutima cyane n’imigendekere y’igitaramo cyabo.
Yagize ati “Twishimiye ibyiza Imana yatugejejeho kandi izakomeza kuduteza intambwe ijya imbere. Dufite ishimwe rikomeye ku mitima yacu muri iki gihe cyose tumaze tuvuga ubutumwa bwiza. Turashima Imana n’abantu bayo batubaye hafi bakadusengera muri byose.”
Yakomeje agira ati “Igitaramo cyagenze neza, twari dufite impungenge z’abantu ariko baje, byatunejeje kandi n’abatumiwe baririmbye abantu barishima. Twashimishijwe cyane no kubona abantu baza tukababwira ibyo Imana yadukoreye mu myaka 20.”
Umuvugizi wa The Voice yo muri Tanzania, Josiah Sadock Buses, uririmba ijwi riremereye (bass singer) yatangaje ko bishimiye uko bakiriwe muri iki gitaramo bakoreye i Kigali.
Yagize ati “Turishimye cyane kuba twashoboye kwitabira iki gitaramo cyatubereye ikidasanzwe kuri twe, indirimbo zari nziza, mu by’ukuri twanyuzwe kandi twahawe umugisha. Ibintu byose byari bishya gusa igishimishije cyane n’iterambere ry’umuziki, buri gihe uko tuje hano dusanga hari intambwe yatewe kandi ifatika. Natwe twishimira guhagararira Tanzania muri ibi bitaramo.”
Friends of Jesus bahuye mu gitaramo na The Voice mu 2004 ari nabwo umubano hagati ya bombi watangiye. Yakomeje agira ati “Bagomba gukomeza gukora umurimo w’Imana uko bahamagawe kuko nibyo byubaka umurimo w’Imana ugahama.”
Friends of Jesus yashinzwe muri Werurwe 1997, imaze gusohora indirimbo zisaga 70 zose ziri kuri album zirindwi n’imwe y’amashusho. Yaherukaga gukora igitaramo gikomeye mu 2013, ubwo yamurikaga album yitwa ‘Shepherd of My Soul’.


text:
Dukeneye umuriro w’Umwuka wera ngo tubashe guhangana n’isi ya none
Yesu ajya kuva mu isi arangije umurimo wo gucungura umuntu, yavuze ko azabana natwe kugera ku iherezo nubwo atari bukomeze kubana n’abantu imbonankubone. Mbibutse ko iyo atagenda yari gukomeza kubonwa n’abo bari kumwe gusa.
Ariko we ubwe yavuze ko byari byiza ko agenda ngo tubone umufasha ari we Mwuka wera ugomba kudutsindagiza muri uru rugendo rugana mu ijuru, akatuyobora mu kuri kose Data wo mu ijuru ashaka.
Imana rero ishaka ko umuriro w’Umwuka wera wuzura muri twe kugira ngo tubashe kuba ibyaremwe bishya byuzuye kandi twarahindutse, kandi ni koko turamukeneye niko umuririmbyi yavuze kuko dufite intambara ikomeye mu isi.
Yesu yarangije kuducungura kandi yasohoje umugambi w’Imana wo kuduha ubugingo, Imana kandi yatwoherereje Umwuka wera. ‘’Ariko ndababwira ukuri yuko ikizagira icyo kibamarira ari uko ngenda, kuko nintagenda Umufasha atazaza aho muri, ariko ningenda nzamuboherereza.’’ Yohana 16 :7
Imana ishaka ko buri wese abaho mu buzima bwumva Imana kandi ukabaho mu bitaboneka Pawulo yaravuze ngo kuko ibiboneka ari iby’akanya gato. Ntabwo rero washobora kubaho gutya keretse ubibashishijwe n’imbaraga z’Umwuka wera.
Dukwiye kumushaka akaba kuri buri umwe muri twe. ‘’Haboneka indimi zigabanije zisa n’umuriro, ururimi rujya ku muntu wese wo muri bo.’’ Ibyakozwe n’intumwa 2 :3
Ku munsi wa Pantekoti, Umwuka wera yamanukiye intumwa nk’uko amagambo dusomye haruguru abivuga, ibyababayeho natwe byashoboka, kuko biri muri gahunda y’Imana kutwuzuza Umwuka wayo tukagira imbaraga kugira ngo tubashe guhangana n’impinduka z’isi kuko tudafite izo mbaraga twahindurwa uko isi ishaka aho kumera uko Imana ishaka, twananirwa guhamya, twacika intege. Ni ukongera amasengesho, tukamusaba Imana ikadusukira ku Mwuka wayo kandi izabikora ku bw’ubuntu bwayo.
’’ Kandi nzabashyiramo umwuka wanjye, ntume mugendera mu mateka yanjye, mugakomeza n’amategeko yanjye mukayasohoza.’’ Ezekiyeli 36 :27
Ezekiyeli aha yahanuye iby’Umwuka wera mu isezerano rya kera, kuva icyo gihe Imana yari ifite uwo mugambi mwiza ko izadusukaho Umwuka wayo kugira ngo adushoboze kugendera mu mateka yayo no gusohoza amategeko y’Imana.
Umwuka wera niwe utuyobora inzira Data wo ijuru ashaka, niyo mpamvu tumukeneye kandi w’imbaraga nyinshi, umuriro ukaka muri twe kugira ngo tubashe guhangana n’isi y’iki gihe igwije ubwenge bwinshi, ariko Imana iracyadukeneye ngo tuyihamye.
Imana ibahe umugisha kandi ibashoboze mu izina rya Yesu, Amen.


text:
ISOMO RYA MBERE
Igitabo cya Esitera (Est 4, 17k-17m.17r-17t)
17kUmwamikazi Esitera yari mu cyunamo gikomeye, na we ahungira kuri Uhoraho. Atakambira Uhoraho lmana ya lsrahelil agira ati 17l« Mana yanjye, Mwami wacu, nta wundi nkawe! Ntabara, dore ndi jyenyine kandi nta wundi wangoboka atari wowe; kuko ndiho nishyira icyago. 17mKuva mu buto bwanjye, abo mu bwoko bwa data bambwiraga ko ari wowe, Nyagasani, wahisemo lsraheli , mu mahanga yose, n’ababyeyi bacu ubahitamo mu bakurambere babo bose ngo bakubere umurage ubuziraherezo. Kandi ko wabarangirije ibyo wababwiye byose. 17rlbuka Nyagasani, wimenyekanye muri iki ghe cy’amage turimo! Nanjye umpe ubutwari, wowe Mwami w’imana zose, ukaba umugenga w’abafite ubutegetsi bose. 17sUnshyire ku minwa imvugo iryohereye ningera imbere y’intare, maze utere umutima we kuzinukwa uturwanya, ku buryo azarimbukana n’abafatanyije na we. 17Twebweho, ukuboko kwawe kuturamire! Untabare ndi jyenyine, nta wundi ngira atari wowe, Nyagasani!»
ZABURI (Zab 138 (137), 1-2a, 2bc-3, 7c-8)
Inyik/Uhoraho, umunsi nagutakambiye waranyumvise.
Uhoraho, ndakogeza n’umutima wanjye wose,
ndakuririmbira imbere y’ab’ijuru bose.
Mpfukamye nerekeye Ingoro yawe ntagatifu,
maze nkogeza izina ryawe.
Ndagusingiza kubera impuhwe zawe n’ubudahemuka bwawe,
kuko warangije amasezerano yawe,
bigatuma ubwamamare bwawe burushaho kugaragara.
Umunsi nagutaklye waranyumvise,
maze urampumuriza, unyongerera imbaraga.
Indyo yawe ituma ntsinda,
Uhoraho azankorera byose!
Uhoraro, impuhwe zawe zihoraho ubuziraherezo,
ntuzatererane uwo waremesheje ibiganza byawe!
IBANGONDIRIMBO RIBANZIRIZA IVANJILI (Zab 51 (50),12.14)
Ikuzo n’ibisingizo ni ibyawe, Nyagasani Yezu!
Mana yacu, turememo umutima usukuye,
uduhe kwishimira ko twakijijwe.
Ikuzo n’ibisingizo ni ibyawe, Nyagasani Yezu!
IVANJILI
Matayo (Mt 7, 7-12)
Muri icyo gihe, abigishwa bari bateraniye iruhande rwa Yezu ku musozi, maze arababwira ati 7«Musabe, muzahabwa; mushakashake, muzaronka; mukomange, muzakingurirwa. 8Kuko usaba wese ahabwa; ushakashatse akaronka; n’ukomanze agakingurirwa. 9Mbese ni nde muntu muri mwe, umwana we yasaba umugati akamuhereza ibuye? 10Cyangwa se yamusaba ifi, akamuhereza inzoka? 11Niba rero mwebwe n’ububi bwanyu, muzi guha abana banyu ibintu byiza, So uri mu ijuru azarushaho ate guha ibyiza abamusabye? 12Ibyo mwifuza ko abandi babagirira byose, namwe mubibagirire: ngayo Amategeko n’Abahanuzi. »


text:
Gahunda UDPRS ishobora kuzagera ku nshingano zayo
Bamwe mu badepite bagize komisiyo y’ ingengo y’ imari n’ umutungo by’ igihugu mu nteko ishinga amategeko y’urwanda baravuga ko gahunda y’ imbaturabukungu UDPRS iri kugana ku musozo kuko izarangira mu mpera z’ uyu mwaka 2012, kandi ngo bafite icyizere ko ishobora kuzasoza neza, igeze ku nshingano zayo.
Mu gikorwa cyo kugenzura uko iyi gahunda yashyizwe mu bikorwa mu gihugu, komisiyo y’ ingengo y’ imari n’ umutungo by’ igihugu mu nteko, iravuga ko bigaragara ko byinshi mu byari biteganyijwe muri iyi gahunda byagezweho.
Depite Mukayuhi Rwaka Constance agira ati: “mu gihe imigendekere ya UDPRS izashyirwa ahagaragara na minisiteri ibishinzwe, ntitwabura kuvuga ko bigaragara ko igihe izaba isozwa mu mpeza z’ uyu mwaka, ishobora kuzaba yarageze ku nshingano zayoâ€.
Ibi bikaba bivugwa hashingiwe ku bigaragazwa n’ inzego zitandukanye zashinzwe gushyira mu bikorwa iyi gahunda mu bice bitandukanye by’ igihugu iyi komisiyo iri kugenda isura.
Iyi komisiyo ivuga kandi ko zimwe mu mbogamizi zagaragaye mu ishyirwa mu bikorwa rya UDPRS icyiciro cya mbere zizagaragazwa maze zigakosorwa muri gahunda UDPRS icyiciro cya kabiri.


text:
UBUTUMWA BW’UMUYOBOZI W’ISHYIRAHAMWE AFERWAR-DUTERIMBERE KU MUNSI WAHARIWE ABABYEYI.
Babyeyi bavandimwe uyumunsi taliki ya 08/05/2016 twongeye kwizihiza umunsi wahariwe Ababyeyi, umunsi twese ababyaye tugaheka, tukizihirwa no gushyira ingobyi i mugongo, dufata akanya tukazirikana agaciro kacu mu muryango ndetse muri sosiyete iyo ariyo yose.
Byumwihariko nk’abanyarwandakazi tuzi neza ko umubyeyi yubahwa agatinywa. Urugero nabaha nuko kuva kera mu muco wacu iyo umubyeyi yashakaga kubuza umwana we urugendo runaka yashakaga gukora byanze bikunze nyamara umubyeyi we abona atari ngobwa, nyuma yo kujya impaka ndende, umubyeyi yagiraga atya agatambika umweko we mu bikingi by’amarembo. Umwana iyo yabibonaga yumvaga ko kuwurenga ugatambuka ukagenda ari ukugendana umwaku cg umuvumo ko ntamahirwe nabusa umuntu yaba afite muri urwo rugendo, nuko agahita asubika urwo rugendo abitewe nuko hari ingero nyinshi z’ababirenzeho bikabagwa nabi.
Ubwo bubasha umubyeyi yibitsemo ntabwo abukoresha agambiriye ubugome, ahubwo abutunze nk’impano ya kibyeyi yiherewe na Rurema (Imana). Iyi mpano imutera ishema ry’ikirenga iyo abo yabyaye ndetse n’abo atabyaye babimwubahira.
Bavandimwe, Babyeyi, mwebwe mwese mwahekeye namwe mugihekeye u Rwanda mwaba muri mu gihugu cg mu mahanga, murabona neza namwe ko hari Ababyeyi bizihije uyu munsi bari mu maganya n’agahinda kenshi batewe n’intambara zongeye kubadukaho bazira akarengane.
Abana barabapfira mu maboko kubera inzara (ibyo bihingiye intambara yarabibatesheje) n’imirire mibi no kurwara biturutse ku mwanda wo mu mashyamba y’inzitane ntibabone uko bivuza. Abandi baricwa n’amasasu (Abana na banyina), abandi barafatwa kungufu (abagore n’abakobwa)… Urugero rwahafi nuko ahitwa KODJO muri Groupement BWITO ingabo za CONGO zifatanije niza RDF zafashe kungufu abagore n’abakobwa bagera kuri makumyabiri (20). Umudamu umwe muribo arwariye mubitaro bya RUCURO. Naho mubitaro byo kuri paroisse BIRAMBIZO Groupement BUKOMBO, umuganga waho niwe watanga ubuhamya bw’umubyeyi wakuyemo inda kubera umugeri yatewe n’umusirikari wa FARDC wakagombye kumurinda. Naho ibyabereye muri village kanyatsi localité KATOBO Groupement KISIMBA ni agahoma munwa.
Mwirebere amafoto y’iyo mirambo y’inzirakarengane z’abana.
Ibi ni ibyo kwamaganwa na buri wese kandi yivuye inyuma. Aya mahano yose maze kubabwira yabaye muri uku kwezi gushize kwa Kane 2016. Impunzi ziba zaracitse ku icumu ry’aba bicanyi ziba ziteye agahinda. Mwirebere namwe ku mafoto iz’ababyeyi uko ziba zimeze.
Utwenda n’indezo (lmpetso) z’abana baba barabitaye. Amasasu aravuga maze umubyeyi agafata umwana wenyine akiruka, yagera iyo ageze agatabarwa n’umuvandimwe nibura washoboye guhungana udutenge tubiri, akigomwa kamwe akakamuha agiriye impuwe icyo kibondo.
Ubwo buzima bavandimwe buragoye kandi burababaje niyo mpamvu ndangije mbisabira ngo Babyeyi mwebwe mwahetse mukaba muzi neza uko ikibondo cyitabwaho hamwe na Nyina musenge musabira izi mbabare kuko isi yazitereranye kandi n’uwagira ikindi yakora agikore, nagira umwe aramira muri aba azabihemberwa na NYIRIJURU.
Ndangije ntyo n’amarira n’agahinda ntewe n’ibyo byose mbabwiye ndiho ndebesha amaso yanjye.
Umunsi mwiza ku babyeyi mwese. Namwe Babyeyi muri mu mibabaro y’intambara mugire umunsi mwiza ntimugaheranwe n’agahinda, ntamvura idahita kandi IMANA NI KARUHURA, sinshidikanya ko yumva amaganya yanyu umunsi umwe muzahozwa.
MUKARUGOMWA Thacienne,
Perezidante.


text:
ISOMO RYA MBERE
Ibaruwa Mutagatifu Pawulo Intumwa
yandikiye Abanyefezi (Ef 1, 1-10)
1Jyewe Pawulo, intumwa ya Yezu Kristu uko Imana yabishatse, ku batagatifujwe b’indahemuka muri Yezu Kristu : 2mbifurije ineza n’amahoro biva ku Mana, Umubyeyi wacu, no kuri Nyagasani Yezu Kristu.
3Nihasingizwe Imana Se w’Umwami wacu Yezu Kristu, Yo yadusakajemo imigisha y’amoko yose ituruka kuri Roho mu ijuru, ku bwa Kristu. 4Nguko uko yadutoreye muri We nyine mbere y’ihangwa ry’ibiriho byose, kugira ngo tuzayihore imbere mu rukundo, turi intungane n’abaziranenge. 5Igena ityo mbere y’igihe ko tuzayibera abana yihitiyemo, tubikesheje Yezu Kristu. Uko ni ko yabyishakiye ku buntu bwayo, 6kugira ngo izahore isingirizwa ingabire, yaduhereye ubuntu mu Mwana wayo w’Inkoramutima. 7Ni We dukesha ugucunguzwa amaraso ye, tukamuronkeramo imbabazi z’ibyaha byacu, ku rugero rw’ubusendere bw’ineza yayo, 8ikaba yarabudusesekajemo ibigiranye ubuhanga n’ubumenyi bwose. 9Yaduhishuriye ibanga ry’ugushaka kwayo, wa mugambi wuje urugwiro yari yifitemo kuva kera 10ngo izawuzuze ibihe bigeze : umugambi wo gukoranyiriza ibintu byose ku Mutware umwe rukumbi Kristu, ari ibiri mu ijuru, ari n’ibiri ku isi.
ZABURI (Zab 98 (97), 1, 2-3ab, 3cd-4, 5-6)
Inyik/ Imana yadusesekajemo imigisha,
kugira ngo ihore isingirizwa ikuzo ryayo.
Nimuririmbire Uhoraho indirimbo nshya,
kuko yakoze ibintu by’agatangaza ;
indyo ye, ukuboko kwe k’ubutagatifu,
byatumye atsinda.
Uhoraho yagaragaje ugutsinda kwe,
atangaza ubutabera bwe mu maso y’amahanga.
Yibutse ubuntu bwe n’ubudahemuka bwe,
agirira inzu ya Israheli.
Imipaka yose y’isi,
yabonye ugutsinda kw’Imana yacu.
Nimusingize Uhoraho ku isi hose,
nimuvuze impundu kandi muririmbe.
Nimucurangire Uhoraho ku nanga,
ku nanga no mu majwi y’indirimbo,
mu karumbeti no mu ijwi ry’impanda ;
nimusingize Umwami, Uhoraho.
IBANGONDIRIMBO RIBANZIRIZA IVANJILI (Zab 1, 2)
Alleluya Alleluya.
Hahirwa umuntu uhimbazwa n’amategeko y’Uhoraho,
akayazirikana umunsi n’ijoro.
Alleluya.
IVANJILI
+ Luka (Lk 11, 47-54)
Muri icyo gihe, Yezu abwira abigishamategeko ati 47« Nimwiyimbire, mwe mwubakira imva z’abahanuzi kandi ari abasokuruza banyu babishe ! 48Bityo muba muhamya kandi mugashima ibyo abasokuruza banyu bakoze : bo bishe abahanuzi, mwebwe mukubakira imva zabo. 49Ni cyo cyateye Imana Nyir’ubuhanga bwose kuvuga ngo « Nzabatumaho abahanuzi n’intumwa, bazica bamwe abandi babatoteze. » 50Ni yo mpamvu ituma ab’iyi ngoma bazaryozwa amaraso y’abahanuzi bose yamenetse kuva isi igitangira, 51uhereye ku maraso ya Abeli kugeza ku ya Zakariya batsinze hagati y’urutambiro n’Ingoro. Koko ndabibabwiye : ab’iyi ngoma bazayaryozwa ! 52Mwiyimbire bigishamategeko, mwe mwatwaye urufunguzo rw’ubumenyi, mwebwe ubwanyu ntimwinjire kandi n’abashatse kwinjira mukababuza ! »
53Yezu avuye aho ngaho, abigishamategeko n’Abafarizayi batangira kumuzira no kumuvugisha menshi bamubaza, 54bamwinja kugira ngo bamufatire mu magambo ye.


text:
Pilawu yoroshye guteka
Ibikoresho
- Umuceri wa basmati cg undi muremure garama 500
- Inyama z’iroti yoroshye ( filet) garama 300
- Sauce-tomates 1
- Soya sauce ½ y’akayiko
- Pilawu masara ¼ y’akayiko
- Teyi akababi 1
- Celeri utubabi 3
- ibitunguru 3
- Amazi 2L
- cube magi 2 duto
- Poivre agace k’akayiko
- Tangawizi iseye agace k’akayiko
- Tungurusumu udusate 4
Uko bitegurwa
- • Ubanza gutogosa inyama mu mazi 2litiro zikase duto kandi tungana zamara gushya umufa ukawushyira ukwawo
- • Kata ibitunguru ukabikaranga, ugashyiramo sereri, tungurusumu, inyanya, saucetomate, teyi,n’inyama ukavanga ,
- • Hanyuma ugashyiramo soy sauce
- • Ugashyiramo umuceri
- • Hanyuma ushyiramo pilawu masara utarashyiramo amazi,
- • Nyuma shyiramo wa umufa ukavanga, ugapfundikira ugashyira ku muriro,
- • Shyiramo poivre,tangawize na maggi kugira ngo urusheho gusa neza no guhumura
- • Iyo utetse pilawu ukoresha umuriro muke kugirango umuceri wumuke neza
Gracieuse Uwadata


text:
"Nta hantu hatategurwa mu rugo " ibyo ni ibyavuzwe na Bissa Josiane, ukora akazi ko gutegura nk’umwuga. nkuko abivuga rero abantu bakunda gutaka mu nzu imbere gusa nyamara Uhereye hanze ukajyenda winjira ugana mu rugo, mu nzu , mu gikoni ndetse n’ahandi ushobora kuhategura bitandukanye kandi bijyanye n’ikintu kihakorerwa. yatubwiye rero uburyo butandukanye wategura hanze y’inzu k’uburyo bwiza.
Uko watugura imbere y’inzu
Hari uburyo wategura ku mu ryango cyangwa se imbere y’inzu ku buryo butandukanye butuma umuntu uri hanze ashaka no ku injira mu nzu bitewe nuko ahabona. Iyo unyuze imbere y’inzu ushobora kugira amatsiko yo kuyinjiramo cyangwa kutayinjiramo bitewe nuko wabonye uburyo imbere yayo hameze.
Gutegura indabo :Ku muryango cyangwa imbere y’inzu ushobora kuhataka bitandukanye cyane n’ibimenyerewe mu Rwanda iwacu kandi atari ibintu by’ikirenga (de special) , ushobora kuhashyira indabo bitewe nuko hateye, ahadatwikiriye ukahashyira indabo zidapfa kwicwa n’izuba nka okide batera mu butakan’izindi. Ahatwikiriye ushobora kuhashyira ibibindi birimo indabo(amapot) ku buryo iwawe hahora hateguye neza.
Gukoresha amabuye : ushobora kurunda amabuye cyangwa se amakara yazimye .Uyarunda mu buryo bw’ubuhanga ku buryo umuntu wese ubibonye abona bifite ubwiza (esthetique) .
Ujyenda ushyiraho ibishushanyo ibintu bikumbuza umuntu aho agiye kwinjira. urugero : ibimera ,inyenyeri n’utuntu twinshi dutandukanye. Ushobora gukoresha ibintu byoroheje biboneka iwawe nk’ibiti byumye, indabo zo ku gasozi zisanzwe n’ibindi biboneka iwacu mu rugo kandi bidahenze.
Ni byiza kandi gushyiraho akapa kanditseho Murakaza neza cyangwa se welcome, iyo umuntu aje iwawe ahita abona ko umwakiriye.
Byatanzwe na Bissa Josiane, akora Decor nk’umwuga. tel : 0788410765
Uko wategura hanze y’inzu na Bissa Josiane
"Nta hantu hatategurwa mu rugo " ibyo ni ibyavuzwe na Bissa Josiane, ukora akazi ko gutegura nk’umwuga. nkuko abivuga rero abantu bakunda gutaka mu nzu imbere gusa nyamara Uhereye hanze ukajyenda winjira ugana mu rugo, mu nzu , mu gikoni ndetse n’ahandi ushobora kuhategura bitandukanye kandi bijyanye n’ikintu kihakorerwa. yatubwiye rero uburyo butandukanye wategura hanze y’inzu k’uburyo bwiza.
Labels: gutaka ubusitani


text:
Umuco wo kwishingikiriza ubwoko wagakwiye kuranduka burundu hakimikwa ubushobozi-Capt Kirenga
Capt. Egide Kirenga ushinzwe guhuza abasirikare n’abasivile muri tumwe mu turere two mu ntara y’Amajyepfo yasabye abatuye umurenge wa Nyamabuye mu karere ka Muhanga mu ntara y’Amajyepfo ko ababa bagifite umuco wo kugendera ku bwoko nk’uko byahoze bawucikaho ahubwo bakagendera ku bushobozi umuntu agaragaza.
Ibi akaba yabibasabye mu kiganiro cy’ubumwe n’ubwiyunge cyahawe abavuga rikumvikana bo mu murenge wa Nyamabuye yabaye ku wa 23 Gicurasi 2012.
“Kuba umuhutu cyangwa umututsi ntibibe ari byo umuntu yishingikiriza cyangwa ngo bibe iturufu yo kugira ngo ugere ku mwanya runaka cyangwa ku butegetsi ahubwo twerekane ubushobozi maze ugushaka abe aricyo aherahoâ€.
Capt. Kirenga akaba avuga ko ibi byagakwiye guhera mu mashuri mato maze abana bakigishwa gukora kandi no kwerekana ubushobozi bwabo bagakura batagendera ku moko.
Umunyamabanga nshingwabikorwa w’umurenge wa Nyamabuye, Jean Baptiste Mugunga we asanga irondakoko ahanini rikurizwa mu miryango.
Mugunga ati: “buriya byose byigirwa ku mashyiga aho mu miryango yanyu niho ababyeyi babi babiba imbuto mbi mu bana babo maze bakabaha amateka atari yoâ€.
Kirenga avuga ko ababyeyi bakwiye kwiga gutoza umuco mwiza abana babo kandi na buri munyarwanda wese akagira ukwishyira akizana mu gihugu cye ntawumuheza.


text:
Nitwa Sylvere mfite imyaka 29, ndabagisha inama nk’inshuti z’urubuga dukunda kandi duhururaho twese tukahakura inama zubaka.
Dore uko ikibazo cyanjye giteye: Nashatse umugore, mushaha bisa nk’ibidutunguye twembi, kuko nari ndi mu mwaka wa nyuma wa Kaminuza,uwo mugore na we yar arangije amashuri yisumbuye.
Yaje kunsura rero ndakubaganira nyuma aza kumbwirako namuteye inda.
Sinashidikanyije kuko nari nzi neza ko ari jye wabikoze na wundi nari kumukekera. Rero naramutunze tubaho nabi mu buzima bugoye ariko tubaho.
Gusa icyantangaje nyuma, akimara kubyara yatangiye guhinduka ku buryo na graduation yanjye yashatse kwanga kuyijyamo ngo arashaka ko mukoreshereza umusatsi kandi njye ubwo nari umupene (ADEPR) ntabyemera.
Yakomeje andushya, ibyo mukoreye byose ntashime. Namuha amafaranga nka 50,000 ngo ajye kugura imyenda akagenda akaguramo igitenge 1 gusa. Namugurira imyenda cyangwa inkweto akabica amazi, akabyoherereza barumuna be atabyambaye n’umunsi umwe nibura ngo anyereke ko ibyo namukoreye bifite agaciro.
Mu gihe ntarabona amafaranga ngo muhe ajye kugura ibyo yishakiye akirukanka muri bagenzi be atira kugira ngo bigaragare ko nta cyo mumariye.
Nanamupangiye iduka (Boutique) iramunanira, irahomba burundu. Ntamukozi tumarana kabiri. Kandi kuba yamesera umwena n’umwe ntubimubwire. Gusasa akenshi mva mu kazi naniwe najya kuryama nkisasira, cyangwa akibuka gusasa ari uko abonye ngiye kuryama. Gutera ipasi, kumpanagurira inkweto reka daa.
Wemda njye nareke kumfurira imyenda no kumpanagurira inkweto n’ibindi, abikorere umwana. Ariko ibyo no ku mwana ni ko bimera. Iyo nshaka kugira ahantu njyana na we ni ukubyitaho kare nkamwitegurira.
Umwana aba afite imyenda myinshi, ariko imyenda avanye gusenga ntibutse kuyimukuramo ngo nyibike aherako ayikorana.
Ikibazo rero kingoye kuruta ibindi ntitukishimana na gake. Ndagerageza gutera akabariro, nkumva arumagaye ameze nko ku rutare nkiyandayanda, nkihangana kugira ngo ndebe ko yajya muri mood, ariko bikanga. Kandi pe, mba nagerageje nateguye cyane bishoboka, ariko wapi.
Mungire inama kuko nashatse ntarigeze niyandarika mu buzima bwanjye, kandi n’ubundi ndumva ntabyicuza rwoseee.
Ibitekerezo byanyu birakenewe!!!!


text:
Nyamahseke: Abaturage basabwe kwimakaza ubutwari bashyigikira Ubunyarwanda guhera ku bana bato
Umunyamabanga wa Leta muri Minisiteri y’Uburezi ushinzwe Amashuri Abanza n’Ayisumbuye, Dr Harebamungu Mathias arasaba abaturage kubaka Ubunyarwanda bahereye mu bana bato kugirango bazakure bakunda igihugu kandi baharanira ubutwari.
Ibi byasabwe n’Umunyamabanga wa Leta muri Minisiteri y’Uburezi ushinzwe Amashuri Abanza n’Ayisumbuye, Dr Harebamungu Mathias, ubwo kuri uyu wa 1 Gashyantare 2014 yari mu mudugudu wa Runyinya mu kagari k’Impala, umurenge wa Bushenge wo mu karere ka Nyamasheke aho yifatanyaga n’aba baturage mu kwizihiza Umunsi w’Intwari z’u Rwanda.
Dr Harebamungu Mathias yasabye abaturage b’akagari k’Impala kwimakaza Ubunyarwanda kugira ngo biyubakire Igihugu babamo bagifitiye ishema kandi kitavogerwa.
Agaruka ku mateka y’ubutwari bw’Abanyarwanda, Dr Harebamungu yagaragaje ko Intwari z’u Rwanda zagaragaje umutima wo gukunda Igihugu kandi zikaba zararangwaga n’umuco wo guharanira Ubunyarwanda ku buryo zabyitangiye zikabura ubuzima ariko intego y’Ubunyarwanda ikaba ari yo yatumye u Rwanda rwibohora ndetse ubu rukaba rutekanye.
Dr Harebamungu yabwiye abaturage b’akagari k’Impala ko kubaka Ubunyarwanda ari uguharanira ubutwari. Ku bw’ibyo, ngo bakwiriye kurangwa n’urukundo rw’igihugu rukunda Abanyarwanda kandi buri Munyarwanda wese agaharanira kurwanya ikintu cyose cyagirira nabi igihugu ndetse n’uwavuga nabi undi Munyarwanda.
Dr Harebamungu yabwiye abaturage ko bakwiriye kwizihiza Umunsi w’Intwari ariko muri byose bakazirikana ko bishingira ku Bunyarwanda.
Umuyobozi w’akarere ka Nyamasheke, Habyarimana Jean Baptiste yabwiye abaturage b’akagari k’Impala ko kuba Intwari bidasaba kuba umuyobozi ahubwo ko buri cyiciro cyose umuntu arimo yaharanira ubutwari.
Habyarimana yasabye ko umuturage wese mu cyiciro arimo yaharanira ubutwari mu buzima bwe, yubakira ku mihigo igamije kugana ku ntego, maze bakazirikana ko imibereho yabo ya buri munsi ndetse n’imibanire yabo n’abandi bikwiriye kubafasha kugana mu cyerekezo cy’Intwari zababanjirije.
Habyarimana yavuze ko mu gihe u Rwanda rwizihiza Intwari z’u Rwanda, buri muturage wese akwiriye kuzirikana Intwari zaharaniye u Rwanda batuyemo rutekanye, ndetse zikaba zaritanze ku buryo zemeye no kurumenera amaraso.
Habyarimana yavuze ko ubutwari bushimangira gahunda yo gukunda Igihugu kandi ko kwizihiza uyu munsi ari n’umuco wo gutoza abato ubutwari, kugira ngo bazakure baharanira ibikorwa by’indashyikirwa kandi bifite akamaro k’ikirenga ku muryango w’abantu.
Mu birori byo kwizihiza Umunsi w’Intwari z’u Rwanda mu kagari k’Impala, hatanzwe ubuhamya bw’abantu bari mu matsinda aharanira ubumwe n’ubwiyunge harimo abakoze ibyaha bya jenoside bakabisabira imbabazi bakanazihabwa ndetse n’abarokotse jenoside bemeye gutanga imbabazi. Bose bahamije ko guharanira ubumwe no kubaka Ubunyarwanda ari byo byabafashije kubana neza, bityo bakaba bashishikariza n’abandi gushyigikira gahunda ya Ndi Umunyarwanda.
Mu kwizihiza uyu munsi w’Intwari, bagarutse ku mateka ndetse n’ibyiciro by’Intwari z’u Rwanda.


text:
.Mu muco wa Kinyarwanda, uburere bw'umwana ni inshingano z'ababyeyi, umuryango, ndetse ku buryo bwaguye n'igihugu cyose.
Gusa, bamwe bumva ko kurera umwana ari ukumumenyera ibyo afungura, icyo yambara, n'aho arambika umusaya gusa. Hari n'abasanga ibindi byiyongeraho, nko kumushyira mw'ishuri, kumwumva, kumwubaha, kumuteza imbere, kubaha ibitekerezo bye, ndetse no kutamukoresha ibimwangiza, biza ari inyongera. Si ko bimeze, ibyo byose ni ngombwa, ni ibanze ku burere bw'umwana.
Impuguke mu mategeko ndese no mu mibereho y'abana, zisanga izo ngingo zose zikubiye mu burenganzira bw'ibanze umwana agomba guhabwa igihe cyose. Mu kiganiro cya “Dusangire Ijambo”, Etienne Karekezi yagarutse kuri icyo kibazo cy'uburenganzira bw'abana, n'uko bwubahiriza.
Umushyitsi wa mbere watumiwe ni bwana Yozefu Muganga, umunyarwanda uherutse kwegukana igihembo nyamukuru mw'iserukiramuco FESPACO, kubera filimi yakoze yise: "Les Freres Kadogo" (Abavandimwe Kadogo). Undi mushyitsi watumiwe ni, Profeseri Fransisiko Saveri Gasimba, wahinduye igitabo cy'ikinamico "Oedipe roi" cy'umugereki Sophocle mu kinyarwanda, akakita "Budido-Umwami".


text:
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
Intangiriro 23:1-20
23 Sara yamaze imyaka ijana na makumyabiri n’irindwi. Iyo ni yo myaka yaramye.+2 Hanyuma Sara apfira i Kiriyati-Aruba,+ ni ho i Heburoni+ mu gihugu cy’i Kanani,+ maze Aburahamu yinjira mu ihema aborogera Sara, aramuririra cyane.3 Nuko Aburahamu asiga umurambo w’umugore we aho ajya kuvugana na bene Heti,+ arababwira ati4 “dore ntuye muri mwe ndi umwimukira.+ Nimumpe ahantu ho guhamba kugira ngo mpambe umurambo w’umugore wanjye mwivane mu maso.”+5 Nuko bene Heti basubiza Aburahamu bati6 “utwumve nyagasani.+ Dore muri twe uri umutware washyizweho n’Imana.+ Mu marimbi yacu meza cyane kurusha ayandi, utoranyemo aho uhamba umurambo w’umugore wawe.+ Nta n’umwe muri twe uzakwima irimbi rye ngo akubuze guhamba umurambo w’umugore wawe.”+7 Nuko Aburahamu arahaguruka yunamira bene igihugu,+ ari bo bene Heti,+8 arababwira ati “niba munyemereye guhamba umurambo w’umugore wanjye, munyumve maze munyingingire Efuroni mwene Sohari,+9 kugira ngo ampe ubuvumo bwe bw’i Makipela+ buri ku mpera y’umurima we. Abumpe maze muhere imbere yanyu ifeza zibukwiriye kugira ngo njye mpahamba.”+10 Efuroni na we yari yicaranye na bene Heti. Nuko Efuroni w’Umuheti+ asubiza Aburahamu bene Heti bumva n’abinjiraga mu irembo ry’umugi bose bumva, ati+11 “reka reka nyagasani! Ahubwo umva nkubwire. Uwo murima ndawuguhaye, kandi n’ubuvumo burimo ndabuguhaye. Mbuguhereye imbere ya bene wacu bose.+ Genda uhambe umurambo w’umugore wawe.”12 Nuko Aburahamu yunamira bene igihugu13 maze abwira Efuroni bene igihugu bumva ati “ushatse wanyumva; oya, nako ntega amatwi! Ndaguha ifeza ziguze uwo murima. Emera nziguhe+ kugira ngo mpambemo umurambo w’umugore wanjye.”14 Hanyuma Efuroni asubiza Aburahamu ati15 “unyumve, nyagasani. Umurima ufite agaciro ka shekeli* magana ane z’ifeza, izo zivuze iki hagati yanjye nawe? Genda uhambe umurambo w’umugore wawe.”+16 Nuko Aburahamu yumvira Efuroni, maze amupimira ifeza yari yavuze bene Heti bumva, ni ukuvuga shekeli magana ane z’ifeza ku gipimo cy’abacuruzi.+17 Nguko uko isambu ya Efuroni yari i Makipela imbere y’i Mamure, ni ukuvuga umurima n’ubuvumo bwari buwurimo hamwe n’ibiti byose byari biri muri uwo murima,+ ibyari biri mu mbago zawo byose, yemejwe+18 ko ibaye iya Aburahamu, ko ari isambu aguriye imbere ya bene Heti n’abantu bose binjiraga mu irembo ry’uwo mugi.+19 Hanyuma Aburahamu ahamba umurambo w’umugore we Sara mu buvumo bwo mu murima w’i Makipela imbere y’i Mamure, ari ho i Heburoni, mu gihugu cy’i Kanani.+20 Nuko uwo murima n’ubuvumo bwari buwurimo wemezwa ko ubaye uwa Aburahamu, awuguze na bene Heti kugira ngo ajye awuhambamo.+


text:
"abanzi b’ umuntu bazaba abo mu rugo rwe" - Matayo10:36
Ikinyamakuru cyandikirwa mu mujyi wa NAIROBI, muri Kenya cyitwa Morning Star News cyatangaje ko umugore w’abana 11 wahinduye imyizerere akaba umukristo avuye mu idini ya Islam yahawe uburozi bukomeye bimuviramo no gupfa. Ibi byabereye mu gace k’icyaro mu burasirazuba bw’igihugu cya Uganda, mu cyumweru gishize.
Namumbeiza Swabura, wari ufite umwana w’ amezi 5 gusa, yapfuye ku wa gatatu w’ icyumweru gishize (17 Kamena) mu mudugudu wa Nabuli, Akarere ka Kibuku; nyuma yuko muramukazi we yaje kumusura, akamusaba kumutegurira amafunguro, bita matoke, Nkukouwaganiriye n’ iki kinyamakuru abitangaza. Swabura n’ umugabo we wahoze ari Shehe , Mugoya Muhammad babaye abakristo muri Kanama 2014.
Mushiki w’ umugabo we, Jafaran Wowa utuye mu gace ka Kanyolo, yamusuye ahagana mu ma saa kumi z’ umugoroba, nyuma y’ isaha imwe amutegurira ameza. Jafaran, utarigeze arya kuri ibi biryo, yahise asezera . Nyuma y’akanya gato Swabura amaze gufungura, umugabo we Muhammad yahise ahagera, asanga umugore we arimo gutaka igifu, aribwa no munda. Yabwiye umugabo we ko yatangiye kuribwa akimara gufata amafunguro yahawe na muramukazi we.
Uburibwe bwakomeje kwiyongera cyane, kuko yatangiye kuruka bikomeye, atangira kuzana ibintu mu mazuru, isura ye itangira guhinduka. Nyuma y’amasaha abiri gusa yari amaze gushiramo umwuka, mu gihe umugabo we yari yagiye gushaka imodoka yo kumutwara kwa muganga.
Swabura n’ umugabo we batangiye guhura n’ibigirezo bikomeye cyane bakimara kwiyegurira umwami Yesu. Bahizwe kenshi ngo bicwe, babatega ibico ariko Imana ikajya ibarengera.
James Kalaja, umushumba w’ itorero Muhamad n’umugore we basengeragamo yatangarije Morning Star News ko muri ako gace habamo abayoboke b’idini ya Islam, kandi ko abakristo bo muri ako gace batotezwa cyane; ariko ko badashobora kuva kuri Yesu kuko bamugiriyeho umugisha. Yagize ati "Abakristo b’ itorero ryacu bararenganywa cyane ariko bibatera gushikama cyane. Ubu nanjye maze iminsi mpuye n’ ikibazo cy’ uko abayoboke b’ idini ya Islam bafashe umukobwa wanjye ku ngufu. Abayoboke b’iri dini muri aka gace, ntibifuza kubona umukristo mu maso yabo. Tumaze igihe dusengera Muhamad kubera ubutumwa bwinshi bumutera ubwoba amaze iminsi yakira kuri telephone ye. Urupfu rw’umugore we rwatubabaje."
Ibyanditswe byera bitwigisha kwihanganira ibitugerageza nyuma yo Kwakira Umwami Yesu, kandi tukiga kubabarira no gukunda abatwanga n’ abaturenganya kuko aribwo tuzaba abana b’ Imana nyakuri. Hahirwa umuntu wihanganira ibimugerageza, kuko namara kwemerwa azahabwa ikamba ry’ ubugingo, iryo Imana yasezeranije abayikunda (Yakobo 1:12). Kandi ngo "Ariko jyeweho ndababwira nti ‘Mukunde abanzi banyu, musabire ababarenganya" (Matayo 5:44).